Самарқандда 10 минг долларга 1 гектар ер олиб беришни ваъда қилган фирибгар ушланди | Qalampir.uz\nСамарқандда 10 минг долларга 1 гектар ер олиб беришни ваъда қилган фирибгар ушланди\nЖамият\t16 Июль 12:45 2180\nСамарқандда Ф.М. исмли шахс ўзини ҳокимлик идоларида ишлашини айтиб, бошқа бир фуқарога 1 гектар ер олиб бериш эвазига 10 минг АҚШ доллари талаб қилди. Бу ҳақда Ўзбекистон Республикаси Бош прокуратураси ҳузуридаги Иқтисодий жиноятларга қарши курашиш департаменти хабар бермоқда.\nМаълум қилинишича, Самарқанд вилояти Самарқанд туманида фуқаро Ф.М. тадбиркор А.га ўзини ҳокимлик идораларида ишлашини айтиб, туман ҳудудидан ишлаб чиқариш цехи қуриш учун 1 гектар ер олиб беришни ваъда қилган. Ер олиб бериш эвазига эса 10 минг АҚШ долларини фирибгарлик йўли билан қўлга киритган.\nҚайд этилишича, Бош прокуратура ҳузуридаги Департаментнинг Самарқанд туман бўлими томонидан тадбиркорлик субъектларининг ҳуқуқларини ҳимоя қилиш юзасидан ўтказилган терговга қадар текширувдан сўнг, Ф.М. исмли шахс томонидан тадбиркордан олган пуллари ҳисобидан 5 минг АҚШ долларини ўз ихтиёри билан қайтарган.\nҲозирда мазкур ҳолат юзасидан Жиноят кодексининг 168–моддаси (фирибгарлик) билан жиноят иши қўзғатилиб, тергов ҳаракатлари ўтказиляпти.\n29 Июль 11:10 41661\n30 Июль 08:27 39964\n28 Июль 09:32 32005\n28 Июль 12:31 28366\n28 Июль 13:55 24249


Аллоҳнинг Каломи Аллоҳнинг борлигига далилдир!\nАгар биз Қуръони Каримни яхшилаб ўргансак, ҳар бир оятда, ҳар бир калимада Ислом дини ҳақида шубҳа қилувчи кимсага Аллоҳ таолонинг борлиги, бирлигини кўрсатадиган мўъжиза бордир!\nАллоҳ азза ва жалла Қуръондаги ҳар бир оятни “оят” деб атади. “Оят” сўзи бирорта инсон унга ўхшаганини келтира олмайдиган ғайриоддий нарса, мўъжиза маъноларини ифода этади.\nДарҳақиқат, шундай ҳам бўлди! Кўплаб кимсалар бир минг тўрт юз йилдан бери Қуръонга ўхшаш ёки унинг ўнта сурасига ёки бўлмаса битта сурасига ўхшаш сура тўқишга уринмоқдалар, аммо эплай олмаяптилар ва эплай олмайдилар ҳам.\nБир куни даҳрийлардан бири мендан “Аллоҳнинг борлигига илмий далил нима?” деб сўради. Мен унинг бу саволига жавобан: “Аллоҳнинг борлигига илмий далил Аллоҳ субҳанаҳу ва таолонинг Каломидир!” дедим.\nБуюк Холиқни биз кўра олмаймиз. Аллоҳ таолонинг махлуқларидан кичкинаси бўлмиш Қуёшга тик қарай олмаймиз. Коинотдаги кичик махлуққа бевосита қарай олмаяпмиз-у, Буюк Холиқни қандай кўрамиз?! Бизга маълумки, коинотда миллиардлаб галактикалар, ҳар бир галактикада эса юз миллиардлаб Қуёш каби юлдузлар бор. Шу қуёшлар, галактикалар коинотнинг бир қисмини ташкил этади. Чунки инсон ҳали коинотни тўла ўрганганича йўқ. Ана шундай улкан коинот ичидаги нуқтадек жисм бўлмиш Қуёшга қарай олмайдиган заиф инсон ушбу коинотнинг Буюк Яратувчисини қандай кўради?!\n“Унинг курсиси осмонлару ерни қамраган” (Бақара сураси, 255-оят).\nУнинг Курсиси шундай бўлгач, Арши қандай экан?!\nБиз Уни кўра олмаймиз, аммо Унинг Каломини эшитиб, ўқий оламиз. Қуръон – Унинг Каломидир! Аллоҳнинг борлигига энг кучли илмий далил – Қуръондир!\nАгар Қуръонни очиб, ундаги оятларни яхшилаб тафаккур қилсак, ундаги ҳар бир сура, ҳар бир оят, ҳар бир калима бу китобни Аллоҳ таоло нозил этганига гувоҳлик беради.\nҚуръондаги мингдан ортиқ оятлар коинот, борлиқ, учувчи юлдуз, қора туйнуклар, Қуёш, Ой, юлдузлар, уларнинг ҳаракати, денгизлар орасидаги тўсиқлар, улардаги оқимлар, тўлқинлар ва ҳоказолар ҳақида сўз юритади.\nНабий соллаллоҳу алайҳи васаллам фалакиёт олими эдиларми?\nНабий соллаллоҳу алайҳи васаллам денгизлар, уларнинг қаъридаги оқимлар, тўлқинлар ҳақида билимга эгамидилар?\nАхир инсоният бу нарсаларни яқин йиллар ичида, аниқроғи ўтган асрда кашф этди-ку!\nПайғамбаримиз соллаллоҳу алайҳи васаллам умрлари давомида бирор марта денгизга чиқмаган, кемага минмаган эдилар. Шундай зот денгизларнинг, улардаги мавжу тўлқинлар ҳамда оқимларнинг ҳаракатини қаердан билиб айтдилар экан?!\nШунингдек, Қуръони Каримда инсоннинг яратилиши, ҳомиланинг босқичлари ҳақида сўз юритилган. Набий соллаллоҳу алайҳи васаллам тарихда илк бор ҳомиланинг қачон инсон шаклига ўтишининг аниқ кунларини белгилаб бердилар. У зот алайҳиссалом муборак ҳадисларидан бирида ҳомила онанинг қорнида 42 кечалик бўлганда инсон суратини ва шаклини олиши ҳақида хабар берганлар.\nАбдуллоҳ ибн Масъуд розияллоҳу анҳудан қилинган ривоятда: “Агар нутфа қирқ икки кунлик бўлса, Аллоҳ унга (нутфага) бир фариштани юборади. Бас, Аллоҳ ўша нутфага шакл беради, қулоғи, кўзи, териси, гўшти ва суякларини яратади...” деганлар. Имом Муслим ривоят қилган.\nЭътибор берайлик, севикли Ҳабибимиз соллаллоҳу алайҳи васаллам бу ҳадисда ҳомиланинг инсон шаклини олиш кунини аниқ рақамлар билан баён қиляптилар.\nБундан ўн тўрт аср олдин бу каби аниқ рақамни ким айта оларди?! Қаердан билиб айта оларди?!\nМаълумки, хамр, қон, тўнғиз, қимор инсониятга зарарли бўлгани учун ҳаром қилинган. Пайғамбаримиз соллаллоҳу алайҳи васалламга хамрнинг, тўнғизнинг, қиморнинг, қоннинг зарарли нарса эканини ким айтди?!\nМаълумки, Қуръонда асалнинг шифо экани айтилган. Ҳозирги тиббиёт ҳам инсонларга асални истеъмол қилишни, унда кўп шифо борлигини таъкидлаяпти.\nПайғамбаримиз соллаллоҳу алайҳи васалламга асалнинг шифо эканини ким айтди экан?!\nПайғамбаримиз соллаллоҳу алайҳи васалламга тоғларнинг қозиқ каби ерга кириб туришини, булутларнинг ҳолати ва ёмғир ёғиш жараёнини ким ўргатди экан?!\nБу маълумотлар, бу ҳақиқатларнинг барчасини у зот алайҳиссаломга Аллоҳ таолонинг Ўзи билдирган, Ўзи ваҳий қилгандир! Зеро, Қуръон нозил бўлган пайтда юқоридаги маълумотларни, агар Аллоҳ таоло билдирмаса, инсон томонидан айтилиши мумкин эмасдир!\nАбдуддоим Каҳелнинг кўрсатувини\nДругие материалы в этой категории: « Тавба ҳақида ҳикматлар\tЎзингизга боқмайсизми? »


Daryo — LIVE (@daryo_live) - Пост #44536\n@daryo_live Нравится 14\n«Дарё» (www.daryo.uz) интернет-нашрининг муштарийлар тилида юритиладиган Телеграм канали.\nМурожаатлар учун: info@simple.uz, @daryo_livebot\nБошқа каналларимиз: @daryo\n28 Mar 2020, 13:20 (337 дней назад)\n⚡Ўзбекистонда коронавирусдан 28 март куни вафот этган бемор — асли шифокор. У ўзини уйда даволашга уринган\nЎзбекистонда 28 март соат 15:00 ҳолатига коронавирус инфекцияси билан касалланганлар сони 16 тага ошиб, 104 нафарни ташкил этмоқда. 28 март куни 39 ёшли бир нафар эркак беморда ўлим ҳолати қайд этилди.\nВафот этган бу бемор, Соғлиқни сақлаш вазирлиги келтирган маълумотларга кўра, Франциядан Ўзбекистонга биринчи касалликни олиб келган бемор аёл билан мулоқотда бўлган.\n«У ўз касаллигини дастлаб билган бўлса-да, ўзи врач бўла туриб, юртимизда олиб борилаётган шунча тарғибот ишларига қарамай, шифокорларга мурожаат этмай, уйида яширинча ўзича даволанишга урингани маълум бўлган», — дейилади Соғлиқни сақлаш вазирлиги ахборотида.\nУ касалликнинг оғир даври бошлангандан сўнггина, 26 март куни Тошкентдаги Эпидемиология, микробиология ва юқумли касалликлар илмий текшириш институти клиникасига тез ёрдам хизмати орқали ётқизилган. 27 март куни Вирусология илмий-текшириш институтига ўтказилган.\n«Шу ўринда барчани ташвишга соладиган бир жиҳат бор: бу бемор уйида бўлган пайтда қанча одамлар у билан мулоқот қилган, мулоқотда бўлиб касалликни юқтириб олганлар ўз навбатида яна қанча инсонларга тарқатган», — дейилади вазирлик ахборотида. У айнан қанча одам билан мулоқотда бўлгани, 26-мартга қадар карантинда бўлган-бўлмаганига аниқлик киритилмаган.


Падари Бузрукворим, қалбимизда барҳаётсиз!!! » MUZAFFAR.UZ\nПадари Бузрукворим, қалбимизда барҳаётсиз!!!\n21 Июнь - Адажоним - Муҳаммадназар (Маҳмуд) Умар ўғли (28.12.1950 - 21.06.2009 й.) бу дунёни тарк этган сана... 13 йил бўлибди...\nСИЗЛАР ҳамиша қалбимиздасизлар, Падари Бузрукворим ва Муҳтарама Волидам - Малоҳат Мирзомуҳаммад қизи (01.02.1955 - 10.03.2019 й.)!!! Илоҳим руҳларингиз шод, охиратларингиз обод, жойларингиз ЖАННАТДА бўлсин!!!\nПадари Бузрукворим таваллуд топган кун\nОйижоним - Малоҳат Мирзомуҳаммад таваллуд топган кун


Тирикчиликдан нолиб, қанча меҳнат қилмасин косаси оқармаётганини ёки кўп пул топсада, баракаси бўлмаётганини шикоят қилаётган кимсаларни кўплаб учратамиз.\nМаълумки, савдо ишлари ўз олдига фойда олиш, маблағ кўпайтиришни мақсад қилиб қўяди. Демак, тижорат билан шуғулланилдими ундаги мақсад рўёбга чиқиши керак. Агар савдода касодга учраладиган бўлса, бу ҳолда унинг шартларига мукаммал риоя қилинмаган бўлади. Ислом шариатида савдонинг баракали бўлиши учун унинг авваламбор ҳалол бўлиши, кейин тадбиркорликка таяниши асосий омил сифатида кўрсатилган.\nИслом шариати кўплаб жиҳатларни ислоҳ этгани қаторида савдо муомалаларини ҳам тартибга солиб қўйган. Аллоҳ таоло тўғри йўл билан касб қилиш ва унинг ортидан фойда олиш йўлларини кенг қилиб очиб берди. Ўзининг каломида бу борада кўплаб оятлар келтирди. Жумладан Бақара сурасининг 198 оятида шундай марҳамат қилади:\n"(Ҳаж мавсумида тижорат билан) Раббингиздан фазл тилашингизда сизларга (ҳеч қандай) гуноҳ йўқдир".\nЖумъа сурасининг 10 – оятида эса инсонларга қарата:\n“Бас, қачонки, намоз адо қилингач, ерда тарқалиб, Аллоҳнинг фазли (ризқи)дан истайверингиз!” дея хитоб қилиб, уларни интилишга, тижорат билан ёйинки бошқа бир касб билан шуғулланишга ундаган. Муззаммил сурасининг 20 оятида бўлса:\n"У сизларнинг орангизда беморлар бўлишини, бошқалар Аллоҳнинг фазли (ризқи)ни истаб, ер юзида сафар қилишларини билган", деб айтган.\nМуфассир уламоларимиз оятлардаги Алоҳнинг фазлидан мурод тижорат фойдаси эканини айтишган. Кишининг ибодатга зарари етмайдиган даражадаги ҳалол касб билан шуғулланиши шаръан маҳбуб ишлардан ҳисобланади.\nМаълумки, иқтисод, тижорат, савдо масалаларининг барчаси асосан мол тўплаш, уларни ўз ўрнига сарфлашдан иборат бўлади. Ким сотиб олиш жараёнида харидоргир нарсаларни танлай олса, кейин уларни сотишда ҳам маҳорат билан йўл тутса, шубҳа йўқки, савдоси муваффақиятли бўлади. Бу жараённи шаръий бўлсин, ношаръий бўлсин ҳар қандай тижоратда кузатиш мумкин. Кўплаб тожирлар савдога доир ҳукмларни билмаганларидан нотўғри йўллардан фойда олиб қўядилар. Шунинг учун ҳам савдо билан шуғулланмоқчи бўлган шахсга биринчи навбатда шариат ҳукмларини билиши зарур бўлади. Чунки Аллоҳ таоло мол тўплашнинг, фойда кўришнинг ҳар қандай кўриниши ҳам ҳалол қилмаган. Балки, баъзиларини ҳалол қилган, баъзиларини эса ҳаром қилган. “Бақара” сурасининг 275 оятида шундай дейилади:\n"Ҳолбуки, Аллоҳ байъни ҳалол, судхўрликни (эса) ҳаром қилган".\nУшбу оят фойда келтирадиган ҳар қандай иш ҳалол бўлавермаслигига ёрқин далилдир. Савдода қўлга киритилган пул ва кўрилган фойда эвазига харидорга нимадир берилади. Шунинг учун у ҳалолдир. Судхўрликда эса эвазсиз фойда кўрилади. Келаётган даромад тагида ҳеч қандай мол-мулк бўлмайди. Унинг ҳаромлиги ҳам шундан. Бундан чиқадики, савдогарга тўғри йўлни нотўғрисидан ажратиб олиши лозимдир.\nМол тўплашда ва уни сарф қилишда Аллоҳнинг ҳукмларини билиш ўта муҳим. Негаки, буларни билмаган киши ҳаромга аралашиб қолади. Аниқки, ношаръий йўллар, воситалар билан топилган нарсалар ҳам ҳаром ҳисобланади. Бундай мол-давлатдан соҳибига ҳеч қандай наф йўқ. Ҳасрат ва надоматдан бўлак фойда келтирмайди.Аллоҳ таоло айтади:\nАллоҳ судхўрликни (фойдасини) йўқ қилади ва садақа (берувчиларга бойлик)ларни зиёда этади. Аллоҳ ҳар қандай (судхўрликни ҳалол деб билувчи) кофирни ва (уни давом эттирувчи) гуноҳкорни ёқтирмайди.\nОяти каримадан тушунамизки, ҳаром йўл билан келган бойлик қанча кўп бўлмасин Аллоҳ уни бебарака қилади. Охир оқибат эгасига ҳам бошқага ҳам фойдаси тегмасдан йўқ бўлиб кетади. Унинг соҳиби эса Роббисига суюксиз бандага айланади.\nМўъмин кишидан савдонинг шаръий жиҳатларини билиш билан бирга, тадбиркор бўлиши, яхши натижа берадиган тарафларни излаб топиши ҳам талаб қилинади. Гоҳо киши қилмоқчи бўлган ишининг шариатда рухсат берилганлигини билиши мумкин. Лекин, нўноқлик қилиб иш кўзини топиб билмаса, кўзлаган фойдаси ўрнига зарар кўриб қолади. Зеро, тадбирсиз қилинган ишда ҳам яхшилик йўқдир. Бетадбир киши шариатни қанчалик ўрганмасин кўзлаган натижасига ета олмайди. Ҳунарманд, ишбилармон кишилар эса ҳамиша муваффақиятга эришганлар. Расулуллоҳ саллаллоҳу алайҳи васаллам ҳам:\n“Албатта, Аллоҳ ҳунарманд бандасини яхши кўради”-деганлар. Негаки, ҳунарманд киши биринчи навбатда бошқаларга муҳтож бўлишдан халос бўлади. Унинг сабабидан инсонлар турли хил эҳтиёжларини қондирадилар. Бошқа ҳадисда эса:\n"Омонатдор, ростгўй савдогар қиёмат куни набийлар, сиддиқлар ва шаҳидлар билан биргадир", дейилган.\nИслом шариати кишиларни тижорат, деҳқончилик, ҳунармандчилик каби ишлар билан шуғулланиб, ҳаётини гўзаллаштириб боришга ундайди. Чунки, бунингдек ишлар остида ер юзининг ободлиги, дунё ҳаётининг ислоҳоти ётади.\nКиритилган вақти: 09/01/2016 00:00; Кўрилганлиги: 2792\nМатериал манзили: https://sammuslim.uz/articles/halollik-va-tadbirkorlik-baraka-omili\nЧоп этилган вақт: 17/09/2021 22:04


Максим Шацких: "Армоним ЖЧда қатнаша олмаганимда холос" / CHAMPIONAT.asia\nМаксим Шацких: "Армоним ЖЧда қатнаша олмаганимда холос"\n09 июн 10:36\n29 май куни пойтахтимиздаги «Жар» стадионида ўзбек футболи ривожига катта ҳисса қўшган тажрибали футболчиларимиз - Максим Шацких, Улуғбек Бақоев ва Виктор Карпенко Ўзбекистон миллий терма жамоаси сафидаги сўнгги учрашувларини ўтказишди.\nУчала футболчи ҳам ўз ўйинлари билан терма жамоамизнинг муваффақиятларига муносиб ҳисса қўшишган. Қолган икки футболчига ҳурматни сақлаган ҳолда бугун Шацких ҳақида тўхталишни лозим топдик. Зеро, 20 ёшу 11 ой 19 кунлигида терма жамоадаги дебютини нишонлаган Макс ҳақида ҳар қанча ёзсак, гапирсак, шунча оз. Айнан Шацких терма жамоа сафидаги илк учрашувида «хет-трик»ка эришган ягона футболчи ҳисобланади. Уни бош жамоага марҳум Маҳмуд Раҳимов таклиф қилган. Терма жамоа либосида битта ўйинда 5та гол урган ягона футболчи ҳам айнан Шацкихдир. Максим миллий термамиз таркибида 34та гол урган. Бу Ўзбекистон термаси учун рекорд натижадир. Шунингдек, терма жамоада 60 дан ортиқ ўйин ўтказган 10 нафар футболчидан бири ҳам бугунги қаҳрамонимиз бўлади. Биз хайрлашув учрашуви ўтказиладиган куни «Ўзбекистон» меҳмонхонасида Максим Шацких билан учрашиб, ундан эксклюзив интервью олдик. Қуйида унинг фикрлари билан танишасиз.\n«Пахтакор» академиясидан Киевнинг «Динамо»сигача\n- Футбол ўйнашни барча болалар қатори кўчадан бошлаганман. Бу спорт турини танлашимга оилавий муҳит ҳам таъсир қилган. Боиси, ўз вақтида отам ҳам яхшигина футбол ўйнардилар. Қолаверса, акам Олег ҳам футболчи бўлган. Бу ҳақда батафсил тўхталмасам ҳам, мухлислар уни жуда яхши танишади. Хуллас, футболга бўлган меҳр мени «Пахтакор» болалар ва ўсмирлар футбол мактабига бошлаб борди. У ерда миллионлар ўйинининг илк сир-асрорларини Сергей Михайлович Ковалёвдан ўргандим. Аввалига ўсмирлар жамоаси, кейин 2-лигадаги клуб шарафини ҳимоя қилдим. Дарвоқе, унга қадар маълум муддат сузиш, бокс ва дзюдо билан ҳам шуғулланганман. Лекин футболга бўлган муҳаббат бу спорт турларидан устун келган. 1993 йили Россияга йўл олдим ва бир ҳафта давомида Тольяттининг «Лада» клуби кўригида бўлдим. У ерга мени Непомняший деган мураббий таклиф қилганди. Ўша пайтда «Лада» Россия олий лигасида ўйнарди. Бу орада Саратовнинг «Сокол» жамоасидан қизиқарли таклиф келиб тушади ва ҳеч иккиланиб ўтирмасдан қандайдир икки дақиқа ичида шартнома имзолашга розилик берганман. Бу менинг илк профессионал шартномам эди. Ўйин амалиётим кам бўлгани учун ярим йилдан сўнг Волгограднинг «Торпедо-Вольжс-кий» клубига кўчиб ўтдим. Ёш бўлганим учун мураббийлар кўпроқ тажрибали ўйинчиларга ишонч билдиришарди. Кейин Ижевскнинг «Газовик-Газпром» жамоасида 7-8 ой ўйнадим. Шундан сўнг, менга илк қизиққан клуб «Лада» сафида ва «Балтика» жамоасида ҳаракат қилдим.\nШуни айтишим керакки, 15 яшар ўсмир учун уйдан узоқда ҳаёт кечириш жуда қийин бўлган. Бир ой роса қийналганман. Тез-тез асабийлашардим, уйга кўп қўнғироқ қилардим. Очиғини айтсам, футболни ташлашга ҳам тайёр бўлиб қолгандим. Икки-уч ойлардан кейин дўстлар орттирдим ва секин-аста мусофирчиликдаги ҳаётга кўникдим. Шундан кейин Москванинг «Спартак» клуби таклифига кўра, уч ой жамоа кўригида бўлганман, машғулотларда асосий таркиб билан шуғулланганман. Ўша пайтда Олег Романцев жамоа бош мураббийи эди. Лекин менга кўпам эътибор қаратишмади. Сўнгги йиғиндан кейин ҳаммани уйига тарқатиб юборишди ва мен бошқа «Спартак»ка қайтиб бормадим. Киевнинг «Динамо»си қизиқа бошлаганидан кейингина яна эсларига тушиб қолдим. Аммо аллақачон кеч бўлганди. Чунки мен болалигимдан «Динамо»га мухлислик қилганман. Киевликлар Тошкентга «Пахтакор» билан ўйинга келишганида, майдон четида уларга тўпни узатиб турардим. Таклиф бўлган заҳоти бир сония ҳам ўйлаб ўтирмадим. «Спартак»нинг эса осонликча мен билан хайрлашгиси келмади, тоғ-тоғ пулларни ваъда қилди. Лекин мен қарор қабул қилиб бўлгандим. Киевга учиб борган куним «Динамо» базасига йўл олдик. У ерда бизни афсонавий мураббий Валерий Лобановский кутиб ўтирган экан. Қачонлардир фақат телевизор орқали ўйинларини кўрган инсоннинг қаршисида вақти келиб ўтиришимни тасаввур ҳам қилмагандим. Бундай инсонлар юз йилда бир маротаба дунёга келишади. Хонага кирганимда креслода бошида сийрак сочи қолган Лобановский ўтирарди. Худди ҳаммомга кириб чиққан одамдек, бутун баданимни тер босиб кетган. Эътиборлиси, Валерий Васильевич ўша пайтгача бирор марта ҳам ўйинимни кўрмаган экан. Агентлар битта учрашувдаги ҳаракатларимни кузатишган ва шунинг ўзи етарли бўлган. Соядаги тулпор мисоли «Динамо»га ўтганман. Лобановский ўзаро илк суҳбатдаёқ қандай футболчи билан гаплашаётганини билиб олар экан. Ана шундай буюк қобилият эгаси бўлган. Агар фикрлари, қарашлари турлича бўлса, зўр футболчилигига қарамай, жавоб бериб юборган. Бахтимга Васильевич билан футбол кўришимиз бир хил чиққан. Лобановский менга 3та савол берган. Учала саволга ҳам ўзи кутган жавобни берганимдан ке-йин мен билан шартнома имзолашган.\n«Сантьяго Бернабеу»да уч марта ўйнаган ягона\n- Ҳа, мен жуда қийин вазиятда «Динамо»да пайдо бўлдим. Ўша пайтда Украина футболи юлдузи Андрей Шевченко «Милан» клубига ўтиб кетганди. Мухлислар ва мутахассисларни Шеванинг ўрнини ким эгаллар экан, деган савол қизиқтирар эди. Бу ҳолат менга қўшимча босим юкламасди, лекин ҳаддан ортиқ эътибор сабабли, озгина ҳаяжон бўлган. Қолаверса, матбуотнинг босимига ҳам дош бериш талаб этиларди. Бахтим шуки, мен жуда яхши «коллектив»га эга жамоага тушдим. Агар жамоа яхши бўлмаганида, ишонч билан айтишим мумкинки, ўйнаб кета олмасдим. Мен бу ҳақда жуда кўп гапираман ва бундан кейин ҳам шу мавзуда сўзлашдан чарчамайман. «Динамо»даги дебют ўйинимдаёқ янги жамоам таркибидаги голлар ҳисобини очганман. Кейин кетма-кет учрашувларда рақиблар дарвозасини ишғол қилдим. Европа Чемпионлар Лигасидаги илк ўйиним ҳам кечагидек ёдимда. Литванинг «Жальгирис» клубига қарши майдонга тушганмиз. Оёғим қалтирамаган, чунки собиқ иттифоқ жамоаси мен учун бегона эмасди. Иккинчи саралаш босқичида Даниянинг «Ольборг» жамоасини икки ўйин натижасига кўра таслим этдик. Гуруҳда адашмасам, Ливеркузеннинг «Ба-йер», Словениянинг «Марибор» ҳамда Мадриднинг «Реал» клублари билан ўйнагандик. Каминага «Сантьяго Бернабеу»да бир эмас, уч маротаба ўйнаш насиб қилган. Европанинг катта стадионларидан фақат «Камп Ноу»да ўйнамаганман, холос. Футбол монстрлари Зидан ва Бекхэмга қарши ўйнаш насиб қилганидан хурсандман. Хуллас, «Динамо»га келган мавсумим чемпион бўлдим. Шунингдек, клубни чемпион сифатида тарк этдим. Ҳалигача бир нарсани афсус билан эслайман, Юрий Сёмин «Динамо» таркибидаги сўнгги ўйинимда мени майдонга туширмаган. Нима учун шундай қарорга келганини ҳалигача тушуна олмайман. Ўшанда асосий рақиб «Шахтёр» билан ўйнаган эдик. Учрашув натижаси ҳеч нарсага ўзгартириш киритмасди. Айнан шу жиҳати ҳам менда кўплаб саволларни пайдо қилган эди. Ўша ўйин Сёминнинг ўзи учун ҳам «Динамо» бош мураббийлигидаги охирги учрашув бўлган. Аввалги ўйинларда майдонга тушмаган бўлсам ҳам, алам қилмасди. Бу мавзуда у билан гаплашмаганман. Унгача ҳам ўртамизда гап-сўз ўтмаган.\n«Динамо»да қолишим мумкинмиди? Ҳа, шундай имконият юзага келган, фақат кечроқ. Сёминдан сўнг клубни Валерий Газзаев қабул қилиб олган. Кейинроқ билишимча, у мени жамоасида кўришни истаган экан. Афсуски, мен Қозоғистоннинг «Локомотив» клуби билан шартнома имзолаб бўлгандим. Дарвоқе, 4 йилдан бери биз «Локомотив» клуби билан судлашяпмиз. Астана жамоасининг маош ва мукофот пулларидан каттагина қарзи бор. 2010 йили ФИФАга шикоят хати ёзган эдик. Шу кунларда Лозаннада айнан бизнинг ишни кўриб чиқаётганлар билан учрашишимиз керак.\nҲар қандай ҳолатда ҳам «Динамо» хотирамда абадий қолади. Футболчилик фаолиятимдаги юлдузли онларни айнан Киевда ўтказдим. Жамоа таркибига бразилиялик, африкалик легионерлар кела бошлашганидан сўнг клубдаги муҳит ўзгарди. Биласизми, юқорида сизга айтган «коллектив» агар футболчини яхши қабул қилмаса, минг уринса ҳам яхши ўйнай олмайди. Биз шундай ҳамжиҳат жамоа эдик. Бу катта ва аҳил жамоани Лобановский шакллантирганди. Белькевич ва Ребров билан ҳужум тандемида ўйнаганимда умуман қийинчиликни ҳис қилмасдим. Валентин Белькевич билан 5-6 йил базада бир хонада яшадик. Кейинроқ Артём Милевский билан ҳам яхши тандем бўлгандик. Ўша юлдузли таркибдан дарвозабон Шовковский ва Милевскийлар ўйнашяпти. Қолганлар фаолиятларини якунлаб бўлишди.\nЎзбекистон чемпионатида келишилган ўйинлар бор\n- Бир пайтлар ҳеч қандай рекламасиз ҳам ўзбекистонлик футболчилар Россия клубларига ўтишарди. Ҳозир Одил Аҳмедов ва Виталий Денисовдан бошқа ҳеч ким йўқ. Витя футболдаги асосий тарбияни Россия ва Украинада олди. Нима учун ҳозир ёрқин футболчилар етишиб чиқмаяпти? Бунга етарлича асослар бор. Билишимча, Ўзбекистон чемпионатида келишилган ўйин-лар бор ва кўпайиб боряпти. Келишилган учрашувлари бор чемпионат ҳеч қачон кучли бўлмайди. Табиийки, бундан миллий терма жамоа ҳам азият чекади. Тўғри, олий лига ўйинларини кузатиш учун менда имконият йўқ. Лекин бу ердаги дўстларим билан гаплашганимда, улар Ўзбекистон чемпионатидаги сўнгги янгиликлардан мени бохабар қилиб туришади. ЎФФ ва ПФЛ биринчи галда ана шу келишилган баҳсларни томири билан қўпориб ташлашга эътибор қаратиши керак. Акс ҳолда ҳеч қачон жаҳон чемпионатига чиқа олмаймиз.\nЙигирма яшар футболчини ёш дейишаётган экан. Кечирасизу, мен 20 ёшимда Чемпионлар Лигасида «Реал»га қарши майдонга тушганман. Биз-ку ҳеч қандай шароит бўлмаган даврда ўйнаб, шунчалик даражага етдик. Ҳозирги ёшларга яна қандай шароит қилиб бериш керак? Ўсмир ва ёшларимиз ЖЧларда ўйнаш-япти. ЖЧ бу катта бозор. Марҳамат, ўзингни кўрсат ва ўз тақдирингни ўзинг ҳал қил. Истак бўлмаса қийин. Бўлди, ёшлар ўртасидаги мундиалда қатнашдим, шунинг ўзи менга бўлади деса, ўша ҳолича қолаверади.\nМен жуда эрта ва ўз ўрнида, вақтида Россия клубига ўтдим. Бу менинг биринчи ютуғим бўлган. Атрофимдаги дўстларим жуда ҳам яхши бўлишмаган. Агар шу ерда қолиб кетганимда, нотўғри йўлларга кириб кетишим аниқ эди. Ҳозирги футболчилар орасида чойхонага бормайдигани бўлмаса керак. Футболчининг майдондаги умри қисқа бўлади. Менга бу ҳақда 20 ёшимда айтишарди. Ҳозир 35 ёшга тўлиб, шу нарсани тушуниб етдим. Қисқа фурсат ичида ҳаммасига улгуриб қолиш керак. Бу йил 36га тўламан. Лекин ҳали фаолиятимни якунлаш ҳақида ўйлаётганим йўқ. Ребровга тегишли бўлган рекордни янгилашим учун 2та гол етмаяпти. Аммо мен бу рекордни янгилаш ҳақида бутун ўй-хаёлим билан ўйлаётганим йўқ. Агар шу нарса бирламчи бўлганида, мен аллақачон бунга эришган бўлардим. Биласизми, менинг энг катта камчилигим - қизғанишни билмайман. Ўзим гол урадиган вазиятда бўлсамда, мендан қулайроқ вазиятда турган шеригимга тўпни ўтказиб берардим. Бундай ҳолатлар жуда кўп бўлган. Жамоадошим бўш дарвозани ишғол қилишидан роҳатланардим. Билмайман нимага, лекин менда шундай аҳмоқона одат бор эди. Ўзимни ўйламаганман. Агар ҳаммасини ўзим урганимда, Ребров эмас, Олег Блохиннинг ҳам рекордини янгилашим мумкин эди.\nЕвропа клубларидан яхши таклифлар бўлган, лекин...\n- «Динамо»даги энг гуллаган давримда Европанинг кўзга кўринган жамоаларидан етарлича таклифлар бўлган. Лекин бирор марта ҳам ўзимга таклиф билан чиқишмаган. Киев клуби президенти барча масалани ўзи ҳал қилган. Билишимча, мен учун катта пул талаб қилишган. Кейинчалик эса ўзимизга ҳам керак, деб сотишмаган. «Вест Бромвич»га ўтишимга озгина қолганди. Балки, ўша пайтда Туманли Альбионга кўчиб ўтганимда, бир йилдан кейин ким билади, Лондондами ёки Манчестердами, ўйнашим мумкин эди. Ёки аксинча, ишим юришмай, ортга қайтиб келган бўлармидим? Шу боис, нима бўлган тақдирда ҳам, мен бундан афсусланмайман.\nАрмоним битта - ЖЧда қатнаша олмадим\n- Терма жамоадаги фаолиятимга тўхталадиган бўлсам, жуда яхши ўйинларни ўтказдим. Осиё кубогида ярим финалга қадар етиб бордик. Афсуски, терма жамоамиз таркибида ЖЧга чиқа олмадим. Бу футболчилик фаолиятимдан қолган ягона армон бўлади. Лекин бунга бир неча бор яқин келгандик. Айниқса, сўнгги мундиал саралашида Корея билан дуранг ўйналганида, ҳозир терма жамоамиз Бразилиядаги жаҳон чемпионатига ҳозирлик кўраётган ва биз сиз билан айни шу мавзуда суҳбатлашиб ўтирмасдик. ЖЧ-2014 саралаши жуда аламли бўлиб тарихда қолди. Футболда майда-чуйда нарсалар бўлмайди. Ҳар ким ўзи вазифасини сидқидилдан бажариши керак. Нима, бизда маблағ йўқми? Бор, фақат уни аниқ мақсад йўлида ишлатиш керак. Шунда жаҳон чемпионатига ҳам чиқамиз, мухлислар ҳам катта футбол ҳавосидан баҳраманд бўлишади.\nЎзбекистонга қайтишга тайёрман, аммо...\n- Яқинда Андрей Фёдоров Ўзбекистонга қайтди ва жонажон жамоаси «Нефтчи»да ишлай бошлади. Мен ҳам қачонлардир қайтишга тайёрман. Аммо бунинг учун аввал таклиф бўлиши керак. Бошқа томондан, яна камида икки йил футбол ўйнамоқчиман. Кўп йиллар давомида орттирган тажрибамни ўзбек футболи ривожига сарфлашга қарши эмасман. Ўзи Ўзбекистонда ҳам тажрибали мураббийлар етарли. Фақат уларга ишлаш учун шароит ва имконият бериш керак. Келишилган ўйинлар, ҳакамларнинг учрашув натижасига таъсир қилиши бартараф қилинмас экан, футболимизда олдинга силжиш бўлмайди. Бу оқсаш рейтингга ҳам таъсир қилади. Мана бу йил Ўзбекистон номидан биргина «Бунёдкор» ОЧЛ гуруҳ босқичида иштирок этди. Бу нарса қитъадаги ўрнимизни кўрсатиб қўйди. Футболга тўғри ёндашиш вақти аллақачон келган. Тадбиркорлик қилиш учун ҳам маълум миқдорда маблағ киритиш керак. Бир сўм сарфламасдан, икки сўм ҳақида ўйлаш нотўғри.\n- «Говерла» клуби билан амалда яна шартномам бор. Лекин келаси йили Украина чемпионати қай тарзда ўтказилиши номаълум. Симферополь энди Россияга қарашли. «Таврия» ўз-ўзидан Украина чемпионатида иштирок этмайди. Ҳозир Украинада президентлик сайловларидан кейин вазият ижобий томонга ўзгара бошлади. Киевда тинчлик ҳукмрон. Ҳар қандай ҳолатда ҳам келаси мавсум «Говерла» шарафини ҳимоя қиламан ва юқорида айтганимдек, ҳали футболчилик фаолиятимни якунлаш ҳақида ўйламаяпман.


«БЕТАКРОРИМСАН, ЯГОНАСАН, ОНА ВАТАНИМ — ЎЗБЕКИСТОНИМ!» - Ўзбекистон овози газетаси\n«БЕТАКРОРИМСАН, ЯГОНАСАН, ОНА ВАТАНИМ — ЎЗБЕКИСТОНИМ!»\nҲар бир миллат, халқ учун озод, эркин, мустақил бўлиб яшаш, энг катта бахт, саодат. Узоқ йиллик қарамликдан сўнг, асрлар давомида интилиб, курашиб, қўлга киритилган Мустақиллик куни биз учун энг улуғ, энг азиз байрамдир.\nҲар йили халқимиз катта қувонч, фахр-ифтихор, ғурур билан, бир тан, бир жон бўлиб, мустақиллик байрамига тайёргарлик кўради. Истиқлолимизнинг 24 йиллиги тобора яқинлашаётган шу кунларда Президентимизнинг «Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида»ги қарори қабул қилингани бутун халқимиз руҳини янада кўтариб юборди. Ҳаммамизга янгича куч-қувват берди.\nҚарорнинг мазмун-моҳиятига эътибор қаратар эканмиз, кўз ўнгимизда мустақиллик йилларида халқимиз босиб ўтган шарафли йўл, эришган юксак марралар, ҳаётимизда юз берган беқиёс ўзгаришлар намоён бўлади.\nБугун ушбу қарор Ўзбекистон Халқ демократик партиясининг барча даражадаги ташкилотлари, депутатларимиз, партия фаоллари, умуман, кенг жамоатчилик томонидан чуқур ўрганилмоқда. Энг улуғ, энг азиз байрамимизни муносиб нишонлаш ишларида фаол иштирок этиш бўйича тегишли вазифалар белгилаб олинмоқда.\n— Истиқлол шодиёналарини ҳар йили бир асосий ғоя, эзгу шиор асосида ўтказиш яхши анъанага айланди. Халқимиз бу йилги байрам тантаналари қандай шиор остида ўтишини интиқлик билан кутадиган бўлиб қолди. Ўтган йиллардаги «Бу муқаддас Ватанда азиздир инсон!», «Буюк ва муқаддассан, мустақил Ватан», «Тақдиримсан, бахтимсан, эркин ва обод Ватан», «Қадр-қимматим, таянчим ва ифтихоримсан, мустақил Ўзбекистон!», «Ягонасан, муқаддас Ватаним, севги ва садоқатим сенга бахшида, гўзал Ўзбекистоним!» деган ғоялар ҳар биримизнинг қалбимиздан, юрагимиздан чуқур жой олди.\nИстиқлолимизнинг 24 йиллик тўйи муносабати билан ўтадиган тадбирлар эса «БЕТАКРОРИМСАН, ЯГОНАСАН, ОНА ВАТАНИМ — ЎЗБЕКИСТОНИМ!» деган эзгу ғояни ўзида мужассам этади. Тўғрисини айтиш керак, бундай шиор ҳар қандай одамнинг руҳини, кайфиятини кўтаради, ҳаётга, яшашга, она Ватанига муҳаббатини оширади.\nМана шундай нурафшон кунларда мустақиллик бизга қандай имкониятлар эшигини очиб берганини яна бир бора чуқур ҳис этасан, киши. Истиқлол биз учун энг аввало, миллий давлатчилигимиз, ўзлигимиз, инсоний ҳақ-ҳуқуқ ва қадр-қимматимизни тиклаш имконини берди. Дарҳақиқат, биз бугун дунёдаги айрим давлатлар мисолида кўраяпмиз, мустақилликни сақлаб қолиш, уни мустаҳкамлаш ўз-ўзидан бўладиган жараён эмас. Чинакам мустақил давлатга айланганимиз, халқимизнинг сабр-қаноати, фидойилиги билан оёққа турганимиз, дунёда ўз ўрнимиз, ўз айтар сўзимизга эга бўлганимиз бизнинг энг катта ютуғимиз эканини ҳаммамиз яхши тушунамиз.\nМана шуларни танасидан ўтказган, ўзига тасаввур қилиб кўрган инсон, ўйлайманки, мустақиллик қадрини чуқур ҳис этади.\n— Ҳар қандай давлатнинг қудратини унинг иқтисодий салоҳияти ҳам белгилаб беради. Ана шундан келиб чиқиб фикрлайдиган бўлсак, Ўзбекистон ўз вақтида собиқ мустабид тузумнинг маъмурий буйруқбозлик тизимидан, бирёқлама ривожланган ночор иқтисодиётдан, «шок терапияси» каби номаъқул моделлардан бутунлай воз кечиб, машҳур беш тамойилга асосланган ўз тараққиёт йўлини қатъий танлаб олгани ҳал қилувчи аҳамият касб этди.\nБугунги кунда дунёда «ўзбек модели» сифатида эътироф этилаётган ривожланиш стратегияси барча жабҳада ўзининг самараларини бермоқда.\nБир пайтлар Ўзбекистон қолоқ аграр, иқтисодиётининг асосини пахтачилик ва пахтани қайта ишлаш корхоналари ташкил этадиган республика эди. Бугунги кунда эса саноати тез суръатлар билан ривожланиб бораётган, замонавий ишлаб чиқариш тармоқларини барпо этиш ҳисобидан иқтисодиётда саноатнинг улуши 25 фоизга етган, экспортбоп ва рақобатдош маҳсулотларнинг 60 фоиздан ортиғи юқори технологияларга асосланган соҳаларда ишлаб чиқарилаётган, куч-қудрати ва салоҳияти юксалиб бораётган мамлакатга айланди. Бунинг замирида ҳам ривожланишнинг тўғри танланган йўли ётибди.\nҚарорда таъкидланганидек, яқин ўтмишда Ўзбекистон қолоқ аграр республика бўлиб, иқтисодиётининг асосини пахтачилик ва пахтани қайта ишлаш корхоналари ташкил этган. Тарихан қисқа даврда мамлакатимиз иқтисодиёти 5,5 баробардан кўпроқ ўсгани, аҳолимизнинг реал даромадлари жон бошига ҳисоблаганда қарийб 9 баробар ошганини алоҳида таъкидлаш керак. Бунга эришиш учун эса ўтган давр мобайнида иқтисодиётимизга 190 миллиард доллар ҳажмидаги инвестициялар, жумладан, 65 миллиард доллардан ортиқ хорижий сармояларни жалб этиш ҳисобидан биз учун мутлақо янги бўлган автомобилсозлик, нефть ва газ кимёси, нефть-газ машинасозлиги, замонавий қурилиш материаллари саноати, темир йўл машинасозлиги, маиший электроника, фармацевтика, юқори технологияларга асосланган озиқ-овқат ва тўқимачилик саноати каби соҳа ва тармоқларга асос солинди.\nБу каби ўзгариш ва ютуқларни бугун ҳар бир ўзбекистонлик ўзи, оиласи, фарзандлари мисолида кўриб, билиб турибди.\nЮқоридаги фактлардан кўриниб турибдики, бу ютуқлар замирида машаққатли меҳнат, уйқусиз тунлар, фидойилик ётибди. Ҳеч биримиз буни асло унутмаслигимиз, мустақилликни янада мустаҳкамлаш учун тинимсиз ҳаракат қилишимиз лозим.\nҲасан НОРМУРОДОВ, «Нуроний» жамғармаси Самарқанд вилоят бўлими раҳбари, халқ депутатлари вилоят Кенгашидаги партия гуруҳи аъзоси:\n— Биз, собиқ тузумнинг оғир дамларини бошидан ўтказган кексалар Мустақиллик қадрини ёшларга қараганда теранроқ тушунамиз, десам, хато бўлмаса керак. Президентимиз Қароридаги бир жиҳатга эътибор қаратмоқчиман. Яъни, ижтимоий ҳимоя масаласига.\nМустақилликнинг дастлабки йилларида ўртага ташланган беш тамойилдан бири — «кучли ижтимоий сиёсат» ҳисобланади. Ўтган давр мобайнида аҳолини ижтимоий муҳофаза қилиш борасида амалга оширилган кенг қамровли ишларнинг асосини ана шу тамойил ташкил этади.\nАҳоли, биринчи навбатда, кекса авлод вакиллари, хотин-қизлар, ёшларга доимий эътибор ва ғамхўрлик кўрсатиш, уларнинг ҳуқуқ ва манфаатларини таъминлаш, оила, оналик ва болаликни ҳимоя қилиш учун давлат бюджетидан катта миқдорда маблағлар ажратилмоқда. Айниқса, аҳолини қўллаб-қувватлаш ва ижтимоий соҳани мустаҳкамлашга ажратилаётган йиллик харажатлар изчил ошириб борилмоқда. Биргина мисол, 2014 йилда ҳам бу рақам давлат бюджети умумий харажатларининг 60 фоиздан ортиғини ташкил этди.\nЖорий йилнинг мамлакатимизда «Кексаларни эъзозлаш йили» деб эълон қилиниши замирида ҳам «кучли ижтимоий сиёсат» тамойили ётибди. Бу борадаги Давлат дастури бугунги кунда жадал суръатлар билан ҳаётга татбиқ этилмоқда.\nХусусан, кексаларга ғамхўрлик ва эътибор кучайтирилди, уларнинг ҳаёт даражаси ва сифатини ошириш учун қулай ташкилий-ҳуқуқий шарт-шароитлар яратиляпти. Пенсия таъминоти ва ижтимоий қўллаб-қувватлаш тизими такомиллаштирилмоқда. Ёши улуғ инсонларга давлат хизматлари кўрсатишнинг энг қулай тизими шакллантирилаяпти.\nБу ишлар мамлакатимизда инсон қадри баланд эканини, инсонпарвар жамият бунёд этиш йўлида катта-катта қадамлар ташланаётганини англатади, деб ўйлайман.\nБунинг қадрига етиш, ёшларимизни ана шу руҳда тарбиялаш ҳар биримизнинг фуқаролик бурчимиз ҳисобланади.


Жаҳонгир Меҳмонов: Ортда қолган мавсумдан кўнглим тўлди\n3 декабрь, 2018, 21:54\nТажрибали футболчи билан суҳбат.\nХабарингиз бор бу мавсум илк бор ташкил этилган Суперлига ўйинлари Наманганнинг “Навбаҳор” клуби учун анча омадли келди. Боиси, жамоа 14 йиллик танаффусдан кейин бронза медали соҳибига айланди. Албатта, ушбу муваффақиятда “лочинлар”нинг тажрибали ҳимоячиси Жаҳонгир Меҳмоновнинг ҳам муносиб ҳиссаси бор.\nПФЛ расмий сайти "Навбаҳор" матбуот хизмати билан ҳамкорликда Меҳмонов билан якунланган мавсум борасида қизиқарли суҳбат уюштирди.\n- Жаҳонгир, ортда қолган мавсум сизда қандай таассурот қолдирди? Олдингиларидан қизиқроқ ўтдими?\n- Ҳа, албатта, ўз якунига етган бу йилги миллий чемпионатимиз баҳслари анча қизиқарли ва кескин курашлар остида кечди. Шунингдек, “Навбаҳор” учун анча омадли келди. Боиси, ўтган мавсумда “лочинлар” сафига қўшилган маҳаллий футболчилар жипслашиб, 2 йил ичида “Навбаҳор”нинг мавқесини кўтарганимиздан хурсандмиз. Боиси, жамоа ўтган йили 5-поғонани банд этганди. Бу йил эса 3-ўринни эгалладик. Бу эса менимча, 2 йил ичида аъло даражадаги натижа. Чунки 2016 йилги мавсумда “Навбаҳор”нинг қуйи лигага тушиб кетишига бир баҳя қолганди.\n- Бу йилдан ўйинлар ташкилотчилиги, ўйинолди тадбирлар, концертлар, мухлислар учун акциялар ўтказила бошланди. Бундай тадбирлар мухлисларни стадионларга кўпроқ келишларига сабаб бўлди. Стадионда кўпроқ ишқибоз бўлса, бу футболчилар учун ҳам янада завқли бўлса керак, шундайми?\n- Албатта, мухлисларнинг стадионни тўлдириб ўтиришгани яхши. Боиси, бу биз – футболчиларга қўшимча завқ бағишлайди ва майдонда ўзгача ҳиссиёт билан тўп сурасиз. Жамоамизнинг бу йилги муваффақиятида албатта ишқибозларнинг ҳам муносиб ҳиссалари бор ва фурсатдан фойдаланиб, “Навбаҳор” мухлисларига жамоамиз номидан ўз миннатдорчилигимни билдираман.\n- Ортда қолган мавсумда амалга оширилган яна қандай ўзгаришлар сизда яхши таассурот қолдирди?\n-Учрашувларнинг телевизор орқали намойиш этилганлигига муносабатим ижобий. Боиси, бу миллий чемпионатимиз савияси ошишига ҳисса қўшади. 2018 йилги мавсумда ҳар турда деярли барча ўйинлар ТВ орқали намойиш этиб борилди.\n- Мана бу йилги мавсум ҳам якунланди. 2018 йилги мавсум сиз учун қандай ўтди? Жамоангиз қайд этган натижадан кўнглингиз тўлдими? Ўз ўйинингизданчи?\n- Якунига етган мавсумда “Навбаҳор”нинг қайд этган натижасидан албатта кўнглим тўлди. Чунки таъкидлаганимдек, 2 йил ичида “Навбаҳор”нинг мавқесини тиклашга интилдик ҳамда ўз ниятимизга етдик. Ўз ўйиним борасида нима дейишим мумкин? Ўйинимга ўзим эмас, мураббийлар ва мухлислар баҳо беришса, яхши бўларли, менимча.


Қўқонда халқаро армия ўйинларининг “Йўл патрули” мусобақаси тантанали равишда очилди — фотогалерея\nЎзбекистон VI Халқаро армия ўйинларига мезбонлик қилмоқда. Фарғона вилоятининг Қўқон шаҳрида Халқаро армия ўйинлари доирасидаги “Йўл патрули” мусобақасининг тантанали очилиш маросими бўлиб ўтди.\nЎзбекистон илк маротаба мезбонлик қилаётган “Йўл патрули” мусобақасида Россия Федерацияси ва Беларусь Республикаси Мудофаа вазирликларининг жамоалари иштирок этмоқда, деб хабар бермоқда Kun.uz мухбири.\n“Йўл патрули” мусобақасининг ҳакамлар ҳайъати таркибига бош ҳакам сифатида полковник Зафар Бозорбоев тайинланган. Шунингдек, ҳакамлар ҳайъати таркибига Ўзбекистон Республикаси Мудофаа вазирлиги ҳамда иштирокчи давлатларнинг бой тажриба ва малакага эга офицерлари тайинланган.\nМайдонга мусобақа ҳакамлар ҳайъати ва иштирокчи жамоалар кириб келди. Шундан сўнг, Ўзбекистон Республикаси давлат байроғи ҳамда Халқаро Армия ўйинлари байроғи олиб кирилди.\nVI Халқаро армия ўйинлари доирасидаги “Йўл патрули” мусобақасининг тантанали очилиш маросимида Ўзбекистон Республикаси мудофаа вазири генерал-майор Баҳодир Қурбонов, Фарғона вилояти ҳокими Шуҳрат Ғаниев иштирок этди ва мусобақа иштирокчиларини самимий қутлади.\nТадбирда шунингдек, ҳарбийларнинг оила аъзолари, Мудофаа вазирлиги ҳузуридаги Жамоатчилик кенгаши аъзолари, фахрийлар ва ёшлар иштирок этди.\nЎзбекистон Республикаси Мудофаа вазирлиги қўшинларидаги мавжуд махсус техникаларнинг кўргазмали ўтиши ҳавола этилди.\nҲарбий хизматчилар мазкур техникаларнинг юқори имкониятларидан фойдаланган ҳолда, уларни моҳирона бошқариш имкониятларини кўрсатиб берди.\nМусобақада Ўзбекистон мудофаасига кўмаклашувчи “Ватанпарвар” ташкилотининг Андижон, Фарғона, Наманган вилоятлари бўлимлари ўқувчилари бошқарувидаги спорт техникаларининг чиқишлар қилди.\nОчилиш маросими санъат усталарининг байрам концерт дастури билан давом этди.


2020 йил 26 июнь куни «KAFOLAT sug‘urta kompaniyasi» AJ Бошқаруви биносида 2019 йил якунлари бўйича умумий йиллик акциядорлар йиғилиши бўлиб ўтди. Компания рахбари Саидолим Насретдинов 2019 йилги молиявий-хўжалик фаолияти натижалари ва 2020 йилдаги ривожланишининг асосий йўналишлари тўғрисида ахборот берди.\nАйтиш жоизки, акциядорлар ҳамкорлигида ўтган йиллик сарҳисоб йиғилишида ўртага ташланган масалалар танқидий кўриб чиқилди ва кун тартибидаги бир қатор масалалар юзасидан қарорлар қабул қилинди. 2019 йил якунлари бўйича ўтказилган аудиторлик текшируви хулосалари тасдиқланди ва 2019 йилдаги молиявий натижалари сарҳисоб қилинди.\nШу билан бирга, мажлисда қуйидаги йўналишларга ҳам эътибор қаратилди:\n- Корпоратив бошқарув Қоидалари тавсияларини бажариш мажбуриятини олиш масаласи;\n- «Kafolat sug’urta kompaniyasi» AJ да 2019 йил якунлари бўйича ўтказилган корпоратив бошқарув тизимини баҳолаш натижаларини кўриб чиқиш;\n- «KAFOLAT sug’urta kompaniyasi» AJнинг 2019 йил якунлари бўйича соф фойдани тақсимлаш.\nУмуман, акциядорлар ҳисобот даврида компания фаолиятини ижобий, деб баҳолашди. Йиғилиш карантин қоидаларига қатъий риоя этилган тартибда ўтказилди.\nO`qilganlik soni: 168\nPDF ko`rinishda ko`chirib olish (~195.72 KB)


Пентагон Россия Сурия ҳудудида ҳаво базаси очишга уринаётганини тахмин қилмоқда\nПентагон Россиянинг Сурия ҳаво ҳудудида яқинда амалга оширган хатти-ҳаракатлари Москва бу ерда ҳаво базаси қуришни режалаётгани ҳақида тахмин қилишга асос беришини билдирди. АҚШ Мудофаа вазирлиги матбуот котиби Жеф Девис: “Биз одамлар ва объектлар ҳаракатланаётганини кузатди, бу уларнинг Латакия жанубидаги базадан фойдаланишни режалаётганидан далолат бериши мумкин”, дея маълум қилди. Капитан Девис АҚШ олган разведка маълумотлари тафсилотларини очиқлаб ўтирмади.\nҚароргоҳи Лондонда жойлашган Сурия Инсон ҳуқуқлари обсерваторияси 13 сентябрь куни Суриядаги ўз кузатувчилари россиялик ҳарбийлар Латакия жанубидаги ҳарбий аэропорт яқинида йирик самолётларни қабул қилишга қодир узун қўниш йўлагини қураётганини тасдиқлагани ҳақида маълумот тарқатди.\nКремль Сурия президенти Башар Ассадга берилаётган ёрдам кўлами оширилиши, шу жумладан, суриялик ҳарбийларни ўқитиш учун бу мамлакатга россиялик мутахассисларнинг жўнатилиши халқаро террорчиликка қарши кураш уринишларининг бир қисми эканини билдирмоқда.\n13 сентябрь куни Россия ташқи ишлар вазири Сергей Лавров Москва Сурияга кўмак кўрсатишда давом этажагини таъкидлади. Суриянинг Россиядаги элчиси Риёд Ҳаддод эса Интерфакс агентлигига берган интервьюсида Россия қўшинлари Сурияда юрганига оид хабарларни “Ғарб мамлакатлари томонидан тарқатилаётган ёлғон”, деб атади.


Жаҳонгир Отажоновнинг ҳақоратомуз видео чиқишларига ҳуқуқий баҳо берилади — Тошкент ИИББ – Газета.uz\nФото: Тошкент шаҳар ИИББ aхборот хизмати\nЖаҳонгир Отажоновнинг ҳақоратомуз видео чиқишларига ҳуқуқий баҳо берилади — Тошкент ИИББ\nЖаҳонгир Отажоновнинг давлат органлари хизматчиларига нисбатан ҳақоратомуз видео чиқишларида туҳмат ва ҳақорат қилиш аломатлари мавжуд бўлгани сабабли, ҳолатга тегишли тартибда ҳуқуқий баҳо берилади. Маълум қилинишича, Жаҳонгир Отажонов ўз чиқишлари орқали яқинларининг ҳуқуқбузарликларини яшириш, ўзининг маиший муаммоларига омма эътиборини тортишга уринган.\nLotinchada 29 июн 2021, 13:32 Жамият\nЖаҳонгир Отажоновнинг ҳақоратомуз видео чиқишларига ҳуқуқий баҳо берилади, дея хабар бермоқдаТошкент шаҳар ИИББ ахборот хизмати.\nМаълум қилинишича, сўнги кунларда ижтимоий тармоқларида Жаҳонгир Отажонов турли номақбул чиқишлари фуқароларнинг эътирозларига сабаб бўлмоқда.\n17 июнь куни Тошкент шаҳар ИИББ Йўл ҳаракати хавфсизлиги хизмати инспектори томонидан М.Улуғбек тумани, Олтинтепа кўчасида ҳаракатланиб келаётган давлат рақами 01/835 MHA бўлган Gentra русумли транспорт воситаси тўхтатиб текширилган. Ҳайдовчи (1979 й.т.), Олмазор тумани, Тансиқбоев кўчасида яшовчи фуқаро Атажанов Алишер Сапарбаевичнинг (Жаҳонгир Отажоновнинг укаси) бошқарув ҳуқуқини берувчи хужжатлари бўлмагани сабабли автоулов жарима майдонига жойлаштирилган. Айни вақтга қадар тегишли хужжатлар тақдим этилмаётгани сабабли вақтинча сақланмоқда.\nҚайд этилишича, ҳозирда Жаҳонгир Отажонов ўзининг давлат органлари хизматчиларига нисбатан ҳақоратомуз видеочиқишлари орқали яқинларининг ҳуқуқбузарликларини яшириш, ўзининг маиший муаммоларига омма эътиборини тортишга уринишлари намоён бўлмоқда.\n«Мазкур фуқаронинг ҳаракатларида туҳмат ва ҳақорат қилиш аломатлари мавжуд бўлганлиги сабабли, ҳолатга тегишли тартибда ҳуқуқий баҳо берилади ва жамоатчиликка қўшимча равишда ахборот тақдим этилади», — дейилади хабарда.\nАввалроқ, собиқ хонанда Жаҳонгир Отажонов президентлик сайловларида қатнашиш истаги борлигини маълум қилган эди. «Керак бўлса, партия тузаман», — деган эди у. Бироз вақтдан сўнг у сайловда қатнашиш истагидан қайтганини маълум қилган.


Роналдо: «Коринтианс» ва Бразилия термаси…(4-қисм) » Скачать музыку бесплатно новинки музыки 2016-2017\nКомментариев: 0 Просмотров: 321 Дата: 10-03-2016, 08:13 «Коринтианс»Роналдо 2008-йил 9 декабрда жамоа билан шартнома имзолайди. Футболчини таништириш маросими эса 12 декабрда бўлиб ўтди. У жамоада ўзининг севимли рақами «9»ни танлади. Роналдонинг Бразилия чемпионатига қайтиши, матбуот ва мухлислар орасида катта шов-шувларга сабаб бўлди. Уни устига кузда у ёшлик давридаги севимли клуби «Фламенго» билан машғулот ўтказаётган эди. Роналдо «Коринтианс» билан шартнома имзолаганини эшитган «Фламенго» мухлислари ўзларини қўярга жой топа олишмасди. Охир оқибат улар «сўйлоқ»қа бўлган қаҳр ғазабларини намойиш қилиш мақсадида унинг номи ёзилган футболкаларни ёқиб юборишади. У «Коринтианс»да ҳам дебют мавсумини ажойиб тарзда ўтказади. Жамоа билан штат чемпионати ва Бразилия кубогини қўлга киритади. Чемпионат баҳсларида 20 та, умумий ҳисобда эса 23 та тўп киритди. Роналдо терма жамоа билан 2010 йилги мундиалда қатнашмоқчи эди. 2010 йилги мавсумда 20 та учрашувда майдонга тушиб 9 та гол уради, аммо мақсадига ета олмайди.Бразилия терма жамаоси1993 йил декабрда унинг орзуси амалга ошди. Уни мамлакат терма жамоасига таклиф этишди. Терма таркибига киритилганда у 17 ёшда эди. Пеле ҳам айнан шу ёшда терма жамоа аъзосига айланган. Яна бир ўхшашлик уларнинг биринчи ўйини билан боғлиқ. Ҳар икки футболчи ҳам терма таркибидаги илк ўйинини Аргентинага қарши ўтказишган. Бу ўйинда Роналдо сўнгги 10 дақиқада Бебетонинг ўрнига майдонга тушади. У кумири Зикодай бўлишни орзу қиларди.Жаҳон чемпионати-1994Уни 1994 йилги жаҳон чемпионатида терма жамоа таркибига киритишди. Жаҳон чемпионатида Роналдо захира ўйинчиси бўлиб қолди. У ёш бўлса, бунинг устига жаҳон чемпионати. Ҳатто оммавий ахборот воситалари ҳам мураббий Паррейранинг фикрини ўзгартира олмади. Чемпионат якунига кўра Бразилия тўрт карра жаҳон чемпиони бўлди. Роналдо ҳам ҳудди Пеле сингари 18 ёшида жаҳон чемпионлигини қўлга киритди. Ўшанда терма жамоанинг асосий ҳужумчилари Ромарио ва Бебетолар эдилар.Жанубий Америка кубоги-199518 ёшли Роналдо Голландия чемпионатининг энг яхши тўпурарига айланишига қарамай, терма жамоа бош мураббийи Марио Загало Америка кубогига борадиган таркибга ёш ҳужумчини киритмади. Бунга сабаб сифатида эса унинг ҳали анча ёш эканлигини кўрсатди.Аталанта Олимпиадаси-1996Роналдо Аталанта Олимпиадасининг қаҳрамонларидан бирига айланганди. Мазкур турнир мобайнида у 5 маротаба рақиблари дарвозасини нишонга олишга эришади. Ваҳоланки, у жароҳатдан тузалиб сафга қайтганига атиги 2 ой бўлганди. Қизиғи шундаки, Олимпиада мусобақалари давомида у «Роналдиньо» ёзувли футболкаларда тўп суради. Сабаби «Роналдо» ёзувли футболка атиги битта бўлиб, у ҳимоячи Роналдо Гуайрога насиб этганди. Бироқ ҳақиқий футбол мухлислари каби Роналдонинг ўзи ҳам бу ташкилий камчиликка заррача эътибор бермайди. Шундай қилиб Бразилия олимпия терма жамоаси бронза медаллар билан кифояланади.Конфедерациялар Кубоги-1997Саудия Арабистони мезбонлигида ўтган Конфедерациялар Кубоги мусобақасида 8 та терма жамао иштирок этди. Табиийки Бразилия терма жамоаси ғолиблик учун асосий даъвогар саналаётганди. Финалгача бўлган йўлни қийинчиликсиз босиб ўтган «селесао» финалда Австралия термаси билан рўпаро келди. Финал эса Роналдо ва Ромариоларнинг «бенефиси»га айланиб кетди. Ҳар иккала футболчи ҳам «соккеруз» дарвозасини 3 мартадан ишғол қилиб «хет-трик» қайд этишди. Ҳисоб эса – 6:0 ва Бразилия Конфедерациялар кубоги соҳиби. Роналдо турнир мобайнида рақиблари дарвозасини жами 4 бора ишғол қилди ва энг яхши тўпурарлардан бирига айланди.Жаҳон чемпионати-1998Мундиалдан олдин Роналдо католикларнинг «отахони» Рим папаси Иоанн Павелдан «фотиҳа» олгани унинг ҳузрига кирди. Турли урф-одатлар ўтгач эса ўзининг 2 та либоси - «Интер» ва Бразилия терма жамоаси формасини черковга совға қилди. Франция майдонларида ўтказилган мундиалга «сўйлоқ тиш» жамоасининг асосий юлдузи сифатида ташриф буюрди. Бу вақтга қадар 22 ёшли форвард икки бора ФИФАнинг «Бриллиант тўп»ини ва учта шов-шувли трансферни ўзиники қилишга улгурганди. Бразилия терма жамоаси ҳақиқий бразилча услубда ўйнашда давом этарди. Футболда ҳали ҳамма нарса ҳисоб-китобларга асосланиб қолмаганлигини терманинг ҳамма аъзолари исботлаётган эдилар. Роналдо бўлса ўз спорт формасининг юксак чўққисига етган давр эди. У майдонда шу қадар эркин ҳаракат қилар эдики, уни тўхтатиб қолишнинг иложи йўқдек туюларди гўё. «Сўйлоқ» 2-турда Марокашга қарши ўйинда 9-дақиқада гол киритиб голлари ҳисобини очади. 1/8 финалда Чилиликлар тор-мор этилди – 4:1. Роналдо эса ана шу баҳсда «дубл» соҳибига айланади. Бразилия термаси шу қадар шиддатли ўйин кўрсатардики, ғолиблик учун бошқа даъвогар йўқдек эди гўё. Фақатгина ярим финалда Голландия термаси бразилияликларга етарлича қаршилик қилишга ҳаракат қилди. Ана шу учрашувда «селесао» таркибида бош қаҳрамон Роналдо бўлганди. Иккинчи тайм бошланиши биланоқ Бразилия термаси ҳужумга ўтади ва айнан қаҳрамонимиз дарвозани ишғол қилади. Учрашув ниҳоясига етиш арафасида Патрик Клюверт ҳисобни тенглаштиргач, иш пенальтилар сериясига қадар чўзилади. Омад эса «тетракампионлар»га кулиб боққанди. Финал учрашуви олдидан уни «турнирнинг энг яхши ўйинчиси» сифатида тан олдилар. Бу иш яхшиямки финалдан олдин бўлган экан, акс ҳолда…Финал ўйини бошланишига бир неча соат қолганида, Бразилия терма жамоаси жойлашган меҳмонхона тинчлигини талваса аралаш янграган қичқириқ бузди. Терма жамоанинг ҳамма аъзолари йўлакка югуриб чиқдилар. Роналдонинг хонаси тўғрисида турган Эдмундо жамоадошларини ёрдамга чақирарди: «Тезроқ келинглар, Роналдо ҳушидан кетди». Шоша-пиша югуриб борганларидан сўнг аянчли ҳолатнинг гувоҳи бўладилар. Ўртада Роналдо қалтираб, ҳушидан кетиб ётарди. Унинг юзи докадек оқариб кетган эди. Унинг ҳушидан кетишига нима сабаб бўлгани ҳақида дунёга машҳур врач-кардиолог Бруно Кару қуйидагича фикрларини билдирганди: «Роналдо дам олиш чоғида диванда ётиб, Формула 1 баҳсларини томоша қилишни яхши кўрарди. Ўшанда ётган пайтида бўйнининг нотўғри жойлашуви оқибатида юрак қон томирларининг қисқариб туришини таъминлаб турадиган ва қон босимини белгилайдиган қалқонсимон безлар сиқилиб қолган. Бу эса ўз навбатида футболчида хушдан кетиш ҳолатини юзага келишига сабаб бўлган». Роналдо ўша ҳолатдан сўнг бир қатор тестлардан ўтди. Электрокардиограмма натижалари, унинг юраги дақиқасига 18 маротаба ураётганини кўрсатди. Бу эса Роналдонинг юраги ҳеч қандай механик ёки электрик фаоллик кўрсатмаётганидан далолат берарди. Бу нохуш ҳолатни бартараф этиш учун шифокорлар унга кучли дори воситасини беришга мажбур бўладилар. Бундай восита орқали машҳур актриса Мерлин Монро ўз жонига қасд қилганини ҳам таъкидлаб ўтмоқ жоиз. Бу восита инсон мияси фаолиятини сусайтириб, боксчиларда кучли зарба натижасида юзага келадиган «грогги» ҳолатига тушириб қўяди. Яъни инсон маълум вақт давомида буткул ҳолсизланиб қолади. Уни олиб келганларидан сўнг, мураббий шошилинч ўйинчиларни йиғди-да, финалда Роналдо ўйнамаслигини эълон қилди ва шунга қараб ўйинни ташкиллаштиришини айтди. Ҳамма шок ҳолатига тушиб қолган эди. Бироқ орадан бироз вақт ўтгач Роналдонинг ўзи қайтиб келди ва финалда ўйнашлигини айтди. Ўша вақтда уни ҳеч ким ўйинга тушишдан қайтара олмас эди.Бразилия-Франция ўйинида ҳали воқеалардан бехабар бўлган мухлислар ўз суюклиларини таний олмаётгандилар. У тўп билан илгаридек муомала қилолмас ва ҳадеганда уни ҳимоячиларга олдириб қўяр эди. Ўйин охирлаб борарди. Зиданнинг «дубл»и ҳамма нарсага ойдинлиб киритиб қўйганди. Сўнги сонияларда эса Эммануел Пети жанубий америкаликларни бутунлай «нокаут» ҳолатига тушириб қўйди. Ўйин финалга ярашмайдиган – 3:0 ҳисоби билан якун топди. Бразилия терма жамоаси кумуш медаллар билан кифояланади. «Сўйлоқ» эса турнир давомида 4 та гол киритиб тўпурарлар пойгасида Давор Шукер, Габриел Батистута ва Кристиан Вьерилардан кейинги ўринларни эгаллади. Ана шу мундиалдан сўнг терма жамоа аъзолари Бразилияга учиб боришганида, Роналдо дори воситалари таъсирида самолётдан тушаётиб, худди маст одамдек гандираклаб кетганди. Шундай бўлса ҳам Бразилияда уларни қаҳрамонларча кутиб олишди.Жанубий Америка кубоги-1999 Америка кубогининг стартдаги учрашувида бразилияликлар Венесуела термаси устидан 7:0 ҳисобида зафар қучишди. Роналдо ана шу баҳсда «дубл»га эришади. Чилиликлар билан учрашувда пенальтидан унумли фойдаланиб жамоасининг ягона голини киритди. Плей-офф босқичида Бразилия терма жамоаси Аргентина ва Мексикани, финалда эса Уругвайни мағлубиятга учратиб бош совринни қўлга киритди. Ушбу турнир Роналдо ва Ривалдога аталган эди. Улар 5 тадан гол киритган ҳолда «энг яхши тўпурар» номига сазовор бўлишди. Роналдо бу пайтда фаолиятининг чўққисида эди.Давоми бор...Фурқат Юсупов - деб хабар бермоқда Stadion.uz нашри.


ОАВ: Туркияда 100 дан ортиқ киши қўлга олинди\nТуркия шимоли-ғарбидаги Текирдоғ вилоятида мухолифатчи Фатҳуллоҳ Гуленнинг ташкилоти билан алоқадорликда гумонланган 115 киши қўлга олинди. Бу ҳақда Hurriyet Daily News ҳуқуқни муҳофаза қилувчи органлардаги манбага асосан ёзмоқда.\nТаъкидланишича, вилоят прокуратураси 127 кишини ҳибсга олиш ҳақида ордер берган. Улар орасида тадбиркорлар, полициячилар ва уй бекалари ҳам борлиги айтилмоқда. Бу шахслар FETO аъзолари томонидан шифрланган хабарларни алмашишда қўлланилувчи ByLock дастуридан фойдаланишда гумон қилинмоқда.\nНашр маълумотига кўра, қолган гумонланувчиларни қўлга олиш бўйича амалиёт давом этмоқда.\nАввалроқ Туркияда тўнтаришга уринишнинг бир йиллиги олдидан 7 минг киши ишдан бўшатилгани хабар қилинганди.


Версия для печати > Фориш туманида кичкина иссиқхонадан миллионлаб даромад олинмоқда\nФориш туманида кичкина иссиқхонадан миллионлаб даромад олинмоқда\nЖиззах вилоятидаги аҳоли хонадонларида 76,2 гектар майдонда 6 минг 941 та енгил конструкцияли иссиқхоналар мавжуд.\nХонадонларда жорий йилда яна 42 гектар майдонда 3 минг 500 та ихчам иссиқхоналар қурилиши мўлжалланган бўлиб, бугунги кунгача 245 таси қурилди.\nЭндиликда иссиқхона фақат шаҳардаги ва суғориладиган ҳудудлардаги аҳоли томорқаларида эмас, лалмикор қишлоқларда ҳам кўпаймоқда. Масалан, азалдан чорвачилик билан шуғулланиб келган Фориш тумани Қизилқум қишлоғида бундан уч-тўрт йил аввал биров томорқасида иссиқхона қуришига ишониш қийин эди. Ер ости сувларидан фойдаланадиган бу қишлоқда бугун соҳанинг чинакам миришкорлари етишиб чиқаётир.\nҚизилқумлик Абдулла Шаукаров 30 сотих томорқасидан янада самаралироқ фойдаланиш учун 2,5 сотих ерни 2,5 метр чуқурликда ковлаб, иссиқхона қурди. Ишнинг кўзини биладиган хонадон соҳиби иссиқхонага томчилатиб суғориш ускуналари ҳам ўрнатди.\nШу йилнинг февраль ойида иссиқхонага 800 туп помидор ва булғор қалампири кўчатлари, ҳамда бодринг экилган эди. Бугунги кунда иссиқхонага экилган экинлар баравж ривожланиб, киши кўзини қувонтиради. Айни кунларда пишиб етилган помидор, булғор қалампири ва бодринг бозорга чиқарилмоқда.\n– Барча агротехник тадбирларни оила аъзоларимиз билан ўзимиз уддалаяпмиз, – дейди А. Шаукаров. – Айниқса ўғлим Зиёдулла зироатчилик сирини яхши ўзлаштириб олган. Помидорнинг ўзидан 4 тоннадан зиёд ҳосил олишни кўзлаб турибмиз. Меҳнат қилганга томорқа, айниқса иссиқхона кони фойда.\nШаукаровлар иссиқхонадан ташқари, 30 сотих томорқада турли озиқ-овқат экинлари экиб, парваришламоқда. Тадбиркор оила томорқада яна битта иссиқхона бунёд этишни мўлжалламоқда.\nТуманда аҳоли хонадонларида томорқадан самарали фойдаланиш учун иссиқхоналар барпо этишга эътибор кучайтирилмоқда. Жорий йилда аҳоли томорқаларида жами 15 гектар майдонда иссиқхоналар барпо этиш мўлжалланган.


Халифа сайлаб, унга байъат қилишни шарт қилиш.\nХалифа тайинлаш муайян бир гуруҳнинг, ер юзининг муайян бир бурчагини босиб олган шахсларнинг иши эмас. Умар ибн Хаттоб розияллоҳу анҳу айтганлар: “Кимки мусулмонларнинг маслаҳатисиз бир одамга байъат қилса, бас, унга эргашилмайди ва унга байъат қилган одам – икковлари ҳам қатл қилишга дучор бўладилар”1.\nАҳли сунна вал жамоа ақидасида мусулмонларнинг аксарияти томонидан эътироф этилмайдиган шахсга байъат қилинмайди. Бутунжаҳон Ислом уламолари уюшмаси раисиШайх Юсуф Қарзовий: “Халифа унвонини бир гуруҳ эмас, балки бутун мусулмон уммати бериши мумкин”, деган.\nИмом Бухорий “ал-Жомеъ ас-саҳиҳ” асарининг “Фитналар китоби” бобида “Қачонки жамоат (яъни, хилофат) бўлмаса, нима қилинади?” деган сарлавҳа остида Абу Идрис Ҳавлоний нақл қилган ушбу ҳадисни келтиради: Ҳузайфа ибн Ямон айтди: “Одамлар Расулуллоҳдан яхшилик ҳақида сўрардилар. Мен эса, бошимга тушиб қолишидан хавотирланиб, ёмонлик ҳақида сўрардим. Бас, мен: “Ё Расулуллоҳ! Биз илгари жоҳилият ва ёмонлик ичида яшар эдик. Аллоҳ таоло ушбу яхшиликни олиб келди. Айтинг-чи, шу яхшиликдан кейин ёмонлик келгайми?” деб савол бердим. Расулуллоҳ: “ Ҳа”, – дедилар. Мен: “Ўша ёмонлик ортидан яна яхшилик келгайми?” дедим. Расулуллоҳ: “Ҳа, тутуни билан”, дедилар. Мен: “Унинг тутуни нима?” деб сўрадим. Расулуллоҳ: “Менинг суннатимдан бошқа суннатни ушлайдиган ва менинг йўлимдан бошқа йўлни тутадиган бир қавм. Уларда маъруфни ҳам, мункарни ҳам кўрасан”, дедилар. Мен: “Шу (тутунли)яхшиликдан сўнг яна ёмонлик келгайми?” дедим. Расулуллоҳ: “Ҳа, жаҳаннам дарвозалари устида даъват этувчилар бўлади. Ким уларнинг даъватига эргашса, уни жаҳаннамга улоқтирадилар”, дедилар. Мен: “Ё Расулаллоҳ, уларни бизга васфлаб беринг!” дедим. Расулуллоҳ: “Улар ўз уруғимиздан бўлиб, бизнинг тилимизда сўзлайдилар”, дедилар. Мен: “Менга ўша давргача яшаш насиб этиб, уларга етсам, нима қилишимни буюрасиз?” деб савол бердим. Расулуллоҳ: “Мусулмонлар жамоаси ва имомини лозим тут!” дедилар. Мен: “Агар уларнинг жамоаси ҳам, имоми ҳам бўлмаса-чи?” дедим. Расулуллоҳ: “Ўша фирқаларнинг баридан узилгин. Агар бунинг учундарахт илдизини маҳкам тишлаб олишингга тўғри келса ҳам, то сенга ўлим келгунича шундай тургин”, дедилар”2.\nҲофиз Ибн Ҳажар Асқалоний “Фатҳ ал-Борий” асарида ушбу ҳадис шарҳида қуйидагиларни айтади: “Сарлавҳанинг маъноси: “Мусулмонлар бир халифага ижмо қилмасларидан илгари рўй берган ихтилофда мўмин киши нима қилмоғи лозим?” деб тушунилади.\n“Одамлар жаноб Расулуллоҳдан яхшилик ҳақида сўрардилар. Мен эса, бошимга тушиб қолишидан хавотирланиб, ёмонлик ҳақида сўрардим” – бир ривоятда: “Яхшилик мендан ўзиб кетмаслигини билар эдим”, дейилган.\n“жоҳилият ва ёмонлик ичида” – бу ерда куфр, бир-бирини ўлдириш, фаҳш ишлар каби Исломдан аввалги ҳолат назарда тутилган.\n“ушбу яхшиликни олиб келди” – яъни, имон, омонлик, солиҳлик каби, Имом Муслим ривоятида: “ва биз ҳозир шу яхшиликдамиз” деган зиёдаси бор.\n“Ўша ёмонлик ортидан яна яхшилик келадими?” – Бу ерда ёмонликдан мурод – Усмон розияллоҳу анҳунинг қатл қилиниши ва ундан кейин бошланган ва давом этаётган фитналар назарда тутилган.\n“тутуни билан” – Бу ерда тутундан мурод – “ҳиқд” – қалбдаги кин-адоват, дилдаги фасод-бузуқлик ҳам дейилган. Ёмонликдан кейин яна яхшилик келса-да, у тоза яхшилик бўлмайди, балки бир доғи билан бўлади. “Дахан” сўзидан мурод тутун деганлар ҳам бор, унда ҳам ҳолатнинг доғли эканига ишора бўлади. Баъзилар “дахан” – ҳар қандай макруҳ нарсадир деганлар.\n“Уларда маъруфни ҳам, мункарни ҳам кўрасан” – уларнинг амалларидан яхшисини ҳам, ёмонини ҳам кўрасан. Умми Салама ҳадисида “Ким инкор қилса – зиммасини поклайди, ёмон кўрган эса – саломат қолади” дейилган.\n“жаҳаннам дарвозалари устида” – жаҳаннам устида деб, уларнинг кейинги, охиратдаги ҳолатлари эътибори билан айтилган. (Худди ёмон бир ишни қилган кишига – дўзахнинг лабида турибди дегандек).\n“ўз уруғимиздан бўлиб, бизнинг тилимизда сўзлайдилар” – бизнинг қавмимиздан, тилимиз ва миллатимиз аҳлидан. Бунда уларнинг араблар эканига ишора бор.\nҚози Иёз айтди: “Биринчи ёмонликдан мурод – Усмон розияллоҳу анҳу қатлидан сўнг рўй берган фитналар, ундан кейин бўлажак яхшиликдан мурод – Умар ибн Абдулазиз халифалиги даврида рўй берган ишлардир”.\n“Уларда яхшиликни ҳам, ёмонликни ҳам кўрасан”дан мурод ундан кейин бўлган амирлардир. Зеро, улар орасида суннатни ва адолатни маҳкам ушлаганлари ҳам, адолатсизлик қилганлари ҳам бўлди.\nМазкур биринчи ёмонлик – айтиб ўтилганидек, аввалги фитналардир. Яхшилик – Али ва Муовия атрофида одамларнинг жамланиши, тутуни эса шу иккиси даврида Ироқда Зиёд каби амирларнинг ҳамда унга қарши чиққан хаворижларнинг хилофларидир. Жаҳаннам дарвозалари устидаги даъватчилар эса хаворижлар ва бошқаларнинг ҳукм талаб қилиб чиқишларидир. “Мусулмонлар жамоаси ва имомини лозим тутгин” дейилиши шунга ишорадир3.\n1 Саҳиҳ Бухорий. Ж. 2. – Б. 544.\n2 Саҳиҳ Бухорий. Ж. 2. – Б. 530.\n3 «Ҳизбут-таҳрир» фитнасидан огоҳлантириш. – Б. 192-195.


07:02 / 20.11.2018 1000 pdf Ўқиш режими + -\nДорул Қуръон институтининг хабар беришича, Буюк Британия пойтахти Лондон шаҳрида Қуръони карим мусобақси ўтказилади.\nМусобақа аёллар учун 2018 йил 7 декабрь куни, эркаклар орасида эса 8 декабрь куни бўлиб ўтади. Иштирокчиларни рўйхатга олиш 23 ноябргача давом этади, дея хабар беради iqna.ir ахборот агентлиги. Ғолибларни эълон қилиш 14 декабр куни бўлиб ўтади.\n19:00 / 19.11.2018 1261\n08:36 / 20.11.2018 3596\n1276 16:00 / 15.03.2019\n870 12:32 / 07.02.2019\nИстанбулдаги яна бир Византия черкови масжидга айлантирилади. Бу ҳақда Hurriyet газетасига таяниб, islam.ru сайти хабар берди. Туркия Президенти Ражаб Тоййиб Эрдўғон Хор давоми...\n329 14:06 / 22.08.2020


Рўзадорларга биолог маслаҳати » Ўзбекистон янгиликлари – Zamin.uz\n, 17 2021, 05:22\n19 апр, 23:53 1 890 Ҳаёт тарзи\nСўнгги кунларда саҳарликка кўп овқат ейиш шарт эмас, сув, бир неча хурмо, озгина мева, битта тухум етади каби постларга кўзим тушиб қолмоқда. Дўстлар, агар озиқ-овқат сотиб олишга имконингиз бўлса, саҳарлик вақтида тановул қилишга бошқа егуликларингиз бўлса, юқорида саналганлар билан кундузи оч қолишингиз аниқлиги маълум бўлса, ўзингизни бунақа қийнашингиз ҳам дин томондан, ҳам биология томонидан тўғри эмас! Зотан, динимиз ҳар нарсанинг имкон қадар енгилини олишга тарғиб қилади. Ўзингизни ўзингиз қийнаб кўпроқ савоб оламан, деб овора бўлманг.\nАгар У эртанги Кунда раҳмат кўзи билан қарамас экан, минг йил тоат-ибодат қилсак-да берган неъматлари ичидан ақалли биттасининг ҳам ҳақини адо қила олмаймиз. Мен бугун диний томони ҳақида эмас, биология томонига урғу бермоқчиман. Диний томони ҳақида соҳа мутахассислари шу кунларда кўп ва хўп гапиришмоқда.\nКўпчилик “рўза кунлари кундузи ухлайман, уйда ўтираман, оффисда ишлайман, оғир меҳнат қилмайман, шу боис кўп нарса ейишим шарт эмас ёки баҳонада озиб оламан”, деяётган бўлса, қуйидаги маълумот айнан ўшалар учун.\nОдам организми ўзининг ҳар бир килограмм массасига ҳар бир соатда 1 ккал энергия сарфлайди. Бу энергия сиз ишласангиз ҳам, жим ётсангиз ҳам фарқи йўқ, бир хилда сарфланади. Бу дегани дейлик сиз 70 кг сиз. Ҳар бир килога 1 ккал дан кетса бир соатда 70 ккал энергия сарфлайсиз, энди шуни 24 соатга кўпайтирамиз = 1680 ккал. Демак сиз ҳеч нарса иш қилмаган тақдирингизда ҳам организмингиз учун шунча энергия керак бўлади.\nБу энергия қаерга сарфланади?\nСиз жим турганингиз билан организм ишлашда давом этаётган бўлади. Масалан, юрак тўхтовсиз уриб қонни қон томирлари бўйлаб ҳаракатлантиради, буйраклар қонни фильтрлаб ундан иккиламчи сийдикни ажратиб чиқаради, ичаклар озуқани қайта ишлаб ҳазм қилади, ортиқча ахлат қисмини йўғон ичакка суриб чиқаради, жигар қонни фильтрлаб зарарли моддалардан тозалаб беради, ўпка доимий равишда ташқи атмосфера ҳавосидан кислород олиб қонни кислород билан бойитади, қондаги карбонат ангидридни чиқариб юборади, қонда ҳужайралар ташқи муҳитдан кираётган зарарли жисмларни зарарсизлантиради, кўз кўради, кўрган нарсасини мияга узатади, тил кун бўйича жағи жағига тегмай гапиради, буларнинг барчасини мия тўхтовсиз назорат қилади. Ҳа, буларнинг барчаси учун энергия сарфланади.\nБундан ташқари энди сиз кундузи ҳеч бўлмаганда намоз ўқийсиз, туриб-юрасиз. Буларнинг барча-барчаси энергия талаб қиладиган ишлар. Биз қандайдир ҳаракат қилишни иш деб тушунамиз. Лекин мускулларимиз ундай эмас. Бизнинг мускулларимиз икки хил иш бажаради: динамик ва статик.\nДинамик иш бу ўзингиз билган иш: юриш, қўлни ҳаракатлантириш, ўтириб туриш, қисқаси бир жойдан иккинчи жойга ҳаракатланиш билан боғлиқ иш. Статик иш эса организмни маълум ҳолатда ушлаб туриш, масалан, шунчаки тўғри тикка туриш, намозда қаъдада ўтириш, партада ўтириш ва ҳоказо. Буларнинг барчаси статик иш ва мускул бу учун ҳам ишлайди ва энергия сарфлайди.\nХудди мана шу боис ҳам, организм учун энг зарур минимал даражадаги энергияни қабул қилиш керак.\nРўзада ҳаракатсиз шунчаки очлик ҳисобига озаман, деяётганларнинг ишида битта хатолик мавжуд. Очлик билан сиз мускул ҳисобига озишингиз мумкин, холос. Одатда сон, думба, қорин, кўкрак соҳасида йиғилган ёғлар шунчаки эримайди. Уларни турли машқлар билангина эритиш мумкин, холос. Мана шуни ҳисобга олишни унутмасангиз яхши бўлар эди.\nҲа, дарвоқе, мен бу билан саҳарликка бўкиб овқатланинг, демоқчи эмасман. Мен ўзингизни қийнаб атайлаб оз овқатланманг, ўртача, меъёрида таомланинг демоқчиман.\nСаҳарликка ўз қўлингиз билан лаваш тайёрланг 06 мая, 06:46\nНиятга яраша ажр... 09 мая, 00:53\nОзиқ-овқатни исроф қилмаслик учун фойдали 10 маслаҳат 22 июн, 15:58\nРўзани улаб тутиш мумкинми? 12 июн, 09:57\nЁзда қандай рўза тутилади? 30 мая, 11:26\nРамазон ойида ўзингизни соғлом ҳис қилишингиз учун 10та фойдали маслаҳат 03 июн, 16:31


Чемпионлар лигаси баҳслари 2021 йилдан бошлаб дам олиш кунлари ўтказилиши мумкин » Ўзбекистон янгиликлари – Zamin.uz\n08-05-2016 | 13:44\nZAMIN.UZ / Спорт / 08 Май 2016 года271\nЧемпионлар лигаси баҳслари 2021 йилдан бошлаб дам олиш кунлари ўтказилиши мумкин\nУЕФА Чемпионлар лигаси баҳсларини ўтказиш бўйича янгилик жорий этиши мумкин. 2021 йилдан бошлаб учрашувлар дам олиш кунларига кўчирилиши режалаштирилмоқда.УЕФА шу тариқа мусобақани янада оммалаштиришни истамоқда. Аммо ТВ-трансляциялар борасида тузилган шартнома туфайли беш йилгача учрашувлар тақвимини ўзгартириш мумкин эмас. Шу сабабли фақат 2021 йилдан бошлаб янгиликни жорий этиш мумкин.\nЎқишни тавсия қиламиз «Шахтёр»нинг 4 футболчиси Европа Лигаси ҳафта рамзий терма жамоасидан ўрин олди\n17:46 / 29-04-2016\n11:57 / 18-04-2015


Ўзбекистон Президенти томонидан чорвачилик соҳасини қўллаб-қувватлаш (...)\nЎзбекистон Президенти томонидан чорвачилик соҳасини қўллаб-қувватлаш чоралари белгиланди\nПрезидент Шавкат Мирзиёев раислигида бугун чорвачилик соҳасидаги устувор вазифалар муҳокамаси юзасидан видеоселектор йиғилиши ўтказилди, деб хабар қилмоқда «Дунё» АА мухбири давлатимиз раҳбари матбуот хизмати маълумотига таяниб.\nМаълумки, бу соҳа оилалар фаровонлиги ва озиқ-овқат хавфсизлигини таъминлашда катта ўрин тутади. Аҳолининг кундалик истеъмол харажатларининг 30 фоизини гўшт, сут ва тухум маҳсулотлари ташкил этади.\nОхирги уч йилда чорвачилик бўйича чиқарилган қарорларга асосан, 8 турдаги субсидия ва имтиёзли кредитлар ажратиш йўлга қўйилди. Шу даврда чорвачиликка 15 триллион сўмдан зиёд кредит ажратилиб, 4 минг 500 га яқин лойиҳа амалга оширилди. Наслчилик хўжаликларининг сони 3 бараварга кўпайиб, 1 минг 414 тага етди. Натижада, 2019-2021 йилларда чорва молларининг бош сони 1 миллион 200 мингтага кўпайди.\nЛекин иқлим ўзгаришлари, сув ва ер танқислиги, пандемия каби замонамизнинг долзарб муаммолари чорвачиликни ҳам қийинлаштирмоқда.\nБухоро, Жиззах, Навоий, Наманган ва Сурхондарё вилоятларида йирик чорвачилик хўжаликлари сони бошқа ҳудудларга нисбатан анча кам. 90 фоиз чорва хонадонларда боқилса-да, кўп жойларда озуқа-ем таъминоти тизими йўқ. Сўнгги 15 йилда озуқа ер майдони 430 минг гектардан 340 минг гектарга, бир бош қорамолга тўғри келадиган озуқа майдони 50 сотихдан 27 сотихга камайган. Қорақалпоғистон, Хоразм, Бухоро, Навоий, Сурхондарё ва Қашқадарёда такрорий озуқабоп экин майдонлари 23 минг гектарга қисқарган.\nШу боис, чорвачилик соҳасини қўллаб-қувватлаш, ресурс тежовчи технологияларни кенг қўллаш орқали гўшт, сут ва тухум етиштиришни кўпайтириш ҳар қачонгидан ҳам зарур бўлмоқда.\nЙиғилишда шу борадаги долзарб масалалар, имкониятлар таҳлил қилинди.\nДавлатимиз раҳбари бу йил чорвачиликда камида 300 минг, қўй-эчкичиликда 150 минг, пиллачиликда 1 миллион 200 минг, жами 1 миллион 650 минг аҳоли бандлигини таъминлаш имкони борлигини таъкидлади.\nБунинг учун, аввало, хонадонларда кооперация орқали чорвани кўпайтириш керак. Юртимизда бу соҳада яхши тажрибалар кўп. Масалан, Қашқадарё вилояти Миришкор туманида “Тошматов Нормўмин” фермер хўжалиги Вори қишлоғидаги хонадонларга қорамол, қўй-эчки тарқатиб, улар етиштирган сут ва гўштни сотиб олмоқда. Шунингдек, Қорақалпоғистон Республикаси Тахиатош туманидаги “Тахиатош Чикенс” корхонаси хонадонларга хонаки парранда бериб, улардан инкубацион тухум сотиб олишни йўлга қўйган.\nПрезидент бундай тажрибаларни бошқа туман ва маҳаллаларда ҳам кенгайтириш муҳимлигини таъкидлади.\nШу мақсадда қатор молиявий кўмак чоралари белгиланди. Яъни, жорий йил февралдан бошлаб, хорижий кредитлар 10 йил муддатга 3 йил имтиёзли давр билан ажратилади, кредит фоизининг 14 фоиздан юқори қисмига компенсация ҳамда кредит суммасининг 50 фоизига кафиллик берилади, гидропоника усулида озуқа етиштириш учун ускуналар харажатининг 20 фоизи қопланади.\nСоҳадаги яна бир даромадли йўналиш – оч рангли қўй-эчкилар жунидан гилам, мато ва бошқа маҳсулотлар тўқиб сотиш. Йиғилишда Ангрен шаҳри, Косон, Ромитан, Навбаҳор туманларидаги шундай ишлар намуна қилиб кўрсатиб ўтилди.\nШу ойдан бошлаб, наслли қўй ва эчки харид қилиш, сут, гўшт ва жунни қайта ишлаш ҳамда ем тайёрлаш цехлари ташкил этиш учун имтиёзли давр билан кредитлар ажратиладиган бўлди. Бу кредитлар аҳолига ҳоким ёрдамчилари тавсияси асосида, 50 миллион сўмгача гаров таъминотисиз ажратилади, кредит фоизининг ярмини қоплашга компенсация берилади.\nАҳолига кооперация асосида 350 минг бош қўй ва эчки тарқатилиши, бу мақсадлар учун 100 миллион доллар йўналтирилиши маълум қилинди.\nБу йил соҳада 123 та йирик лойиҳа режалаштирилган. Давлатимиз раҳбари уларни ўз вақтида ишга тушириш билан бирга қўшимча имкониятлар топиш, озуқа майдонларини кенгайтириш зарурлигини таъкидлади.\nЖумладан, ернинг бир қисмини алмашиб экиш ҳисобига, ҳар бир кластерда камида 500 бошли чорвачилик комплекси ташкил этиш мумкин. Шунингдек, фойдаланишдан чиққан ва янги ерларни ўзлаштириб, чорва боқса бўлади.\nБундай лойиҳаларни қўллаб-қувватлаш учун 120 миллион доллар кредит сифатида йўналтирилиши, субсидия, божхона ва солиқ имтиёзлари берилиши қайд этилди.\nМутасаддиларга жорий йилда халқаро молия ташкилотларидан 500 миллион доллар жалб этиб, чорвачиликни ривожлантириш лойиҳаларига йўналтириш бўйича кўрсатма берилди.\nПрезидентимиз чорва маҳсулдорлигини ошириш, наслчиликни яхшилаш масалаларига алоҳида эътибор қаратди. Соҳага илм ва илғор тажрибаларни жорий этишга Самарқанд ветеринария медицинаси институти масъул этиб белгиланди. Энди ушбу институт мақоми оширилади ҳамда унга ветеринария, чорвачилик, паррандачилик, балиқчилик, қоракўлчилик ва чўл экологияси илмий-тажриба институтлари бириктирилади. Бу муассаса кластерларга амалий ва методологик кўмак бериб, пуллик хизматлар кўрсатади, аҳоли ва фермерларни қисқа муддатли курсларда ўқитади.\n“Чорванасл” агентлигига ҳар бир туман кесимида наслчиликни яхшилаш бўйича уч йиллик дастур ишлаб чиқиш вазифаси қўйилди.\nЙиғилишда муҳокама қилинган масалалар юзасидан тармоқ ва ҳудуд раҳбарлари, тадбиркорлар сўзга чиқди.


«Толибон» ҳижоб бўйича янги қарор чиқарди – Bugun.uz\nЖаҳон - 13:12 · 07.05.2022\n«Толибон» ҳижоб бўйича янги қарор чиқарди\n«Толибон» ҳаракатининг ҳижоб бўйича жорий қиладиган янги буйруғи маълум бўлди. Бу ҳақда «Hasht-e Subh Daily» хабар берди.\n«Толибон» буйруғи давлат идораларида ишлайдиган, ҳижобга риоя қилмайдиган аёлларни лавозимидан озод қилишни назарда тутади. Бундан ташқари, ҳужжатда оммавий ахборот воситаларига ҳижобни тарғиб қилиш вазифаси юклатилган. Жумладан, медиада ҳижобнинг афзал томони ва уни ўрамаслик оқибатлари ёритилиши керак.\nМаълумот ўрнида, «Толибон» мамлакат устидан назоратни қўлга киритгач, аёлларнинг жамиятдаги иштироки, меҳнат ва таълим олишига чекловлар киритди, бу эса миллий ва халқаро миқёсда кучли реакцияга сабаб бўлди. Сўнгги маълумотларга кўра, Нимроз вилоятидаги толиблар бир қанча сотувчиларни ўранмаган аёлларни дўконига киритгани учун калтаклаган.\nАввалроқ Афғонистонда қизларнинг мактабда ўқишига рухсат берилиши маълум қилинганди. Шунингдек, «Толибон» ҳаракати Афғонистонда аёллар билан боғлиқ яна бир тақиқ ўрнатганди.


БОШ САҲИФА / Осиё / Афғонистон Исломий Иморатидан Мянмар зулмларига раддия хати\n1686 маротаба ўқилди\nАфғонистон Исломий Иморатидан Мянмар зулмларига раддия хати эълон қилинди.\nХатнинг умумий маъноси;\n''Мана йиллардир Аракан мусулмонлари Аллоҳнинг душмани будпараст кофирларнинг ҳужумларига учраб келмоқда ва бунга сабаб уларнинг мусулмон бўлганликларидир.\nМаянмар ҳукумати заиф мусулмонларни турли хил қийноқ , тириклайин ёқиб юбориш, молларини талон тарож қилишлик каби жиноятларни амалга оширишяпти. Мусулмонларнинг уйларини ва қишлоқларини қўрқинчли шаклда ёқмоқдалар! Муслималарга тажаввуз қилиб, маҳрамларини асир этиб қийноққа солмоқдалар.\nАфғонистон Исломий Иморати Мянмар ҳукуматини бу жиноятларини қоралайди. Аракан мусулмонларини ҳимояси учун имкониятларидаги барча ҳаракатни амалга оширишларидан огоҳлантиради, ва бутун дунё мусулмонларини Аракандаги зулмларга қарши қўзғолишларини кутиб қолади.\nБМТ ва Инсон хуқуқларини ҳимоя қилиш ташкилотларини Араканда мусулмонларни қатлиоми масалаларига иккиюзламачилик сиёсатини қилаётганликларини билдириб, барча мусулмонларни бундай иккиюзламачи ташкилотлар ёрдамларини кутиб вақт йўқотмай мазлум мусулмонларга иймоний ёрдам беришликка чақирамиз.\nАфғонистон Исломий Иморати миллиондан ортиб кетган Аракан мусулмонларини қатлиом қилишликни инсониятга қарши қилинган катта жиноят деб билади ва буни кескин қоралайди.\nБу жиноятлар қаршисида эса бутун дунё сукут сақлашини оқлаб бўлмас ҳақорат деб ҳисоблайди.\nБелгилар : Афғонистон - Исломий - Иморатидан - Мянмар - зулмларига - раддия - хати -\nБугун сайтимизга кирганлар : 490\nЖаъми сайтимизга кирганлар : 4665049


Россиянинг Кемерово вилоятида болаларнинг очликдан хушидан кетиш ҳолатлари кўпайгани айтилмоқда\nРоссиянинг Кемерово вилоятида мактаб ўқувчиларининг очлик туфайли хушидан кетиш ҳолатлари кўпайди. Бу ҳақда Интерфакс агентлиги Кемеровонинг болалар ҳуқуқини ҳимоя қилиш бўйича вакили Дмитрий Кислицинга таяниб 23 январда хабар берди.\nМаълумотда айтилишича, бундай ҳолатга ота-оналар болаларининг тушлик овқатланишига ҳақ тўлай олмаётгани сабаб бўлмоқда. Россия Тергов қўмитаси бу маълумотни текширмоқда ва қайси мактабларда бундай кўринишлар юз берганини аниқламоқда.\nКислициннинг айтишича, болаларнинг бир қисми ота-оналари пул бера олмагани учун мактабда овқатланмайди. Одатда бундай болаларнинг кўпчилиги уйдан мактабга келаётганда ҳам нонушта қилиш имкониятига эга эмас.\nРасмий авваллари болаларнинг очликдан хушдан кетиш ҳолати бармоқ билан санарли бўлганини ҳам таъкидлаб ўтди.\nБундай маълумотлар ортидан мактабларда овқатланиш масаласини Умумроссия халқ фронти жамоат ташкилоти ҳам ўрганган. Бироқ ташкилот мактабларда оч қолган болалар топилмаганини билдирмоқда.


Шимолий кореялик хакерлар Telegram фойдаланувчиларига ҳужум қилди - 10 Января 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nЧетверг, 23.01.2020, 00:34\nГлавная » 2020 » Январь » 10 » Шимолий кореялик хакерлар Telegram фойдаланувчиларига ҳужум қилди\nШимолий Кореянинг Lazarus хакерлар гуруҳи аъзолари Telegram мессенжери орқали хавфли дастурий таъминотни тарқатган ҳолда криптовалюта ўғирлашнинг янги тактикасини ўзлаштирди. Бу ҳақда Касперскй компанияси маълум қилди.\nХабар берилишича, Lazarus фойдаланувчиларни алдаш учун гўёки криптовалюта операциялари билан шуғулланувчи сохта компаниялардан фойдаланади. Хакерлар мазкур компанияларнинг хизматларини реклама қилувчи сохта сайтлар яратади. Бироқ бу сафар хакерлар Telegram орқали ҳужум қилган.\nФирибгарлар мессенжердаги каналларга улар томонидан яратилган сохта сайтларга олиб кирувчи ҳаволалар жойлаштирган. Уларнинг ёрдамида хакерлар Windows базасидаги қурилмаларга зарарли дастурни юклайди. Мазкур дастурий таъминот кўп ҳолатларда хакерларга қурилмани масофадан бошқариш имконини беради.\nЖиноятчилари тезкор хотирада ишлайдиган ва қаттиқ дискда деярли из қолдирмайдиган дастурий таъминотдан фойдаланади. Экспертларнинг таъкидлашича, фойдаланувчининг қурилмасида Telegram’га тегишли папкада сақланадиган дастур файли қолади, холос. Хакерларнинг ҳужумларига Буюк Британия, Польша, Россия ва Хитойдаги фойдаланувчилар учраган.\nКасперскй томонидан маълум қилинишича, айни пайтда хакерлар мессенжердан фойдаланишни тўхтатган, бироқ кейинчалик жиноятчилар янада такомиллашган усулларни қўллаши мумкин.


Ўзбекистон ва Қирғизистон 20 йил ичида илк марта давлат чегараларини белгилаб олди\n12:40 / 02.10.2017\nҚирғизистон президенти Алмазбек Атамбоев Қирғизистон Республикаси ва Ўзбекистон Республикаси ўртасидаги ўзбек-қирғиз давлат чегараси тўғрисидаги шартномани ратификация қилиш ҳақидаги қонунга имзо чекди. Бу шартнома шу йилнинг 5 сентябрь кунида Ўзбекистон президенти Шавкат Мирзиёевнинг Бишкекка ташрифи чоғида имзоланганди.\n28 сентябрь куни Қирғизистон парламенти ушбу қонунни қабул қилди. Қонун муҳокамаси ёпиқ эшиклар ортида ўтказилди.\n«Шартномадан кўзланган мақсад Ўзбекистон ва Қирғизистон ўртасидаги чегарани аниқлаш ва ойдинлик киритиш ҳисобланади. Кўрсатилган шартнома низомида ўзбек-қирғиз давлат чегарасининг 1170, 53 километри тавсифланган», — дейилади президент сайтида.\nМаълумот учун, Ўзбекистоннинг Қирғизистон билан чегараси 1378 километрни ташкил этади.\nҚайд этиш керакки, Ўзбекистон ва Қирғизистон ўртасидаги делимитация ва демаркация ҳақидаги музокаралар қарийб 20 йил давом этди.


Туркиядаги кучли зилзилада ҳалок бўлганлар сони 22 кишига етди – Газета.uz\nLotinchada 25 январ 2020, 13:52 Жаҳон\nЖума куни кечқурун Туркиянинг шарқий Малатя ва Элазиғ вилоятларида содир бўлган кучли зилзила оқибатида камида 22 киши ҳалок бўлди ва 1000 дан ортиқ киши жароҳатланди, дея хабар берди Новости РАА Anadolu ахборот агентлигига таяниб. Минтақада иншоотлар, шу жумладан турар-жой бинолари қулаб тушди.\nЭлазиғ провинциясининг Сивриже шаҳри атрофида жойлашган зилзила ўчоғида унинг магнитудаси 6,8 га тенг бўлди. Ер ости силкинишлари мамлакатнинг қўшни вилоятларида, шунингдек Ироқ, Сурия ва Исроилда ҳам сезилган.\nПрезидент Режеп Таййиб Эрдўғон вазиятни назорат қилиб турганини маълум қилди. Табиий офат ҳудудида мамлакатнинг 28 вилоятидан 500 га яқин қутқарув гуруҳи ишламоқда. Зилзила содир бўлган жойга чодирлар ва зарур ашёлар етказиб берилди.\nУяли алоқа операторлари Элазиғ ва Малатяда бепул алоқа хизматларини тақдим этишларини эълон қилишди.\n«Газета.uz» 1 809\n05.12 Андижон давлат университетида ота-оналар мажлисига келган аёл 4 қаватдан тушиб кетди\nАндижон давлат университетида ота-оналар мажлисига келган аёл 4 қаватдан тушиб кетди


07:10 / 20.05.2019 590 pdf Ўқиш режими + -\nИбн Аббос розияллоҳу анҳу Умар розияллоҳу анҳуга: «Эй мўминларнинг амири! Аллоҳга қасамки, Исломни қабул қилганингиз динга ёрдам бўлди. Амирлигингиз фатҳларга сабаб бўлди. Аллоҳга қасамки, ер юзини адолатга тўлдирдингиз. Икки хусуматчи олдингизга келса, айтган сўзингизга рози бўлишди», дедилар. Шунда Умар розияллоҳу анҳу: «Менга бир курси олиб келинглар», дедилар. Курсига ўтириб, Ибн Аббос розияллоҳу анҳуга: «Ҳозирги сўзларингни қайтар», дедилар. Ибн Аббос розияллоҳу анҳу гапларини қайтарганидан сўнг: «Шу гапларинг билан қиёмат куни Аллоҳнинг ҳузурида гувоҳлик бера оласанми?» дедилар ҳазрати Умар. Ибн Аббос розияллоҳу анҳу: «Ҳа», дедилар. Умар розияллоҳу анҳу бу гапдан ниҳоятда севиниб кетдилар».\n20:10 / 19.05.2019 979\n09:10 / 20.05.2019 467\n1283 10:00 / 28.05.2019\n2837 11:06 / 14 февраль\n1035 09:10 / 11.06.2019\n615 08:00 / 10 январь


Инсон манфаати — ислоҳотларнинг бош мезони – Сурхон тонги\nБош саҳифа / Сиёсат / Инсон манфаати — ислоҳотларнинг бош мезони\nСентябр 16, 2021\tСиёсат Изоҳ қолдириш 71 Кўрилди\n“Ўзгаларни ўзгартирмоқчи бўлган инсон, аввало, ўзини ўзгартириши лозим. Бунинг учун эса, аниқ мақсад, толмас ирода ва доимий изланиш керак” бу ўша машҳур юнон файласуфи Суқротнинг сўзлари. У неча минг йил олдин айтилган бўлса-да, аммо ҳозирга қадар ўз аҳамиятини йўқотмаган. Сабабики, бугун биз президентимиз бошчилигида Ўзбекистоннинг янгича қиёфасини яратиш, янги демократик жамиятни барпо этишдек улуғ мақсад ортидан йўлга чиқаётган эканмиз, демакки, бунга эришиш учун олдимизда аниқ режалар бўлмоғи лозим.\n“Янги Ўзбекистон стратегияси”да айнан ўша режалар, улуғ мақсадлар, яъни Ўзбекистонни ривожланган мамлакатлар қаторига олиб чиқиш учун кўзланган қуйидаги амалий ишлар ҳақида сўз боради.\nМисол учун стратегияга кўра:\nҚорақалпоғистон Республикаси, Бухоро, Қашқадарё, Фарғона ва Тошкент вилоятларида яна 5 та кимё технологик кластер ташкил этилади. Уларда умумий қиймати қарийб 7 миллиард долларлик 40 дан зиёд истиқболли лойиҳалар амалга оширилади.\nРақамли иқтисодиёт асосий “драйвер” соҳага айлантирилади.\n2023 йил охиригача инфляция даражаси 5 фоизга туширилади.\nХорижий ва маҳаллий инвестицияларни жалб этиш бўйича алоҳида Стратегия қабул қилинади.\nЎзбекистон тараққиёт банки ташкил этилади.\nМамлакатнинг экспорт салоҳияти 1,7 баробар оширилиб, 2026 йилда 30 миллиард долларга етказилади.\nЭнергия ресурслари бозори эркинлаштирилиб, соҳага хусусий инвестициялар кенг жалб қилинади.\nЙирик корхоналарнинг ўзида касбий таълим марказларини ташкил этилади. Камбағаллик камида 2 баробар қисқартирилади.\nЮридик шахсларнинг мол-мулк ва ер солиқлари бирлаштирилиб, ягона кўчмас мулк солиғи жорий қилинади.\n25 та фаолият туридаги монополияга барҳам берилади.\nКасбга ўқитиш кўлами 2 баробарга оширилиб, жами 1 миллион нафар ишсиз фуқаро касб-ҳунарларга ўқитилади.\n700 мингдан зиёд ишсиз хотин-қизлар касб-ҳунарга ўқитилади ва уларнинг харажатлари давлат томонидан қоплаб берилади.\nЭҳтиёжманд аҳолини ижтимоий нафақа ва моддий ёрдам билан таъминлаш даражаси ҳозирги 60 фоиздан 100 фоизга етказилади. Улар давлат томонидан кафолатланган бепул тиббий ёрдам билан таъминланади.\nИлм-фан ва инновацияга асосланган агрохизматлар кўрсатиш тизими такомиллаштирилади.\nБу рўйхатни яна давом эттириш мумкин. Аммо, булар келгуси йилларда халқимизнинг ҳаётида юз бериши мумкин бўлган ўзгаришларнинг бир қисми холос. Муҳими, буларнинг ортида одамларнинг манфаати кўзланган, уларга фаровон ҳаёт яратиш мақсади мужассам. Биз эса ана шу эзгу йўлда сарбонлик қиладиган йўлбошчига кўмакдош бўлсак, кўзланганлардан ҳам зиёдасига эришишимиз тайин.\nЎзЛиДеП Сурхондарё вилоят Кенгаши раиси,\nОлдинги Россия 10 минг меҳнат мигрантини ишга қабул қилади\nКейинги Кимлардан уй-жой ижараси учун даромад солиғи ундирилмайди?


Сеул: Ким Чен Намга суиқасд Ким Чен Ин ҳокимияти мустаҳкамланаётганини англатади\n15:29 / 20.02.2017\nКим Чен Намни йўқотишнинг бош омили КХДР етакчиси Ким Чен Иннинг ўз ҳокимиятини мустаҳкамлашга уриниш билан изоҳланиши мумкин. Корея республикаси бирлашув вазири Хон Ён Пхё хорижий журналистлар учун Сеулда ўтказган матбуот анжуманида шу ҳақда сўз юритди.\n"Ким Чен Намнинг ўлдирилиши «террор ҳокимияти» ҳисобланган Ким Чен Ин тузуми ҳаракатларига мос келади. Ин ўз ҳокимиятини мустаҳкамлаш учун унга таҳдид солиши мумкин бўлган барчани йўқотмоқда", - деган вазир.\nХон Ён Пхёнинг фикрича, Ким Чен Намнинг ўлимида "кўплаб гувоҳликлар, хусусан разведка маълумотлари Шимолий Корея қўли борлигини кўрсатмоқда". Бироқ, вазир махфийлиги сабабли далилларни келтирмаган.\nЖанубий Корея бирлашув вазирининг айтишича, "Ким Чен Намнинг ўлими яқин истиқболда Ким Чен Инга ёрдам беради, аммо узоқ истиқболда – салбий таъсир кўрсатади".\n"Террор ва қўрқувга асосланган ҳар қандай тузум узоқ яшамаганига тарих гувоҳ", -дея хулоса қилган вазир.\n14 февраль куни Малайзия ҳуқуқ-тартибот идоралари КХДР етакчиси Ким Чен Иннинг ўгай акаси Ким Чен Намнинг ўлимини тасдиқлади. У Куала-Лумпур аэропортида ўзини ёмон ҳис қилгач, шифохонага етмасдан ҳалок бўлган эди.\nҲозирча, жиноят қандай содир этилгани, марҳум нима сабабли ҳаётдан кўз юмгани номаълум. Шу билан бирга, Ким Чен Намнинг ўлимига доир расмий хулоса ҳам эълон қилинганича йўқ. Ҳозирча, ҳуқуқ идоралари ходимлари 4 киши, шу жумлада кузатув камераларига тушиб қолган икки қизни ҳам қўлга олган.\nКХДР Ким Чен Нам


Фоний бўлмас иззат ҳақида\n20:37 / 16.08.2017 2424 pdf Ўқиш режими + -\nФоний бўлмайдиган иззатинг бўлишини ирода қилсанг, фоний бўладиган иззат ила иззат талаб қилма.\n– Иззат – ўзини бошқаларга хору зор бўлишдан юқори тутишдир. Бу мутакаббирлик эмас, мутакаббирлик бошқалар устидан кибру ҳаво қилишдир.\nИззатли бўлиш мақталган сифатлардандир. Мутакаббирлик эса мазаммат қилинган сифатлардандир.\n«Иззат» сўзи луғатда хорликнинг тескарисини англатади. Иззат сўзида «шиддат, қувват, нусрат, ғалаба ва қаҳр» маънолари мавжуд.\nИззатнинг таърифида уламолар қуйидагиларни айтадилар:\n– Роғиб Асфиҳоний: «Иззат инсоннинг мағлуб бўлишидан ман қилувчи ҳолатдир».\n– Кафавий: «Иззат ботин ва зоҳирдан келувчи ғалабадир».\nАллоҳ таолонинг гўзал исмларидан бири Азиз – барчанинг устидан ғолиб. Ундан бирор нарса ғолиб кела олмайди.\nАллоҳ таолонинг гўзал исмларидан яна бири Муъизз бўлиб, Азиз қилувчи деган маънони англатади. Кимни хоҳласа, тўғри йўлга солиб, азиз қилади.\nИззат икки хил бўлади:\n1. Мақталган иззат – Аллоҳ таоло, Расулуллоҳ соллаллоҳу алайҳи васаллам ва мўминларнинг иззати.\n2. Мазаммат қилинган иззат – кофирларнинг иззати.\nБинобарин, Аллоҳ таоло билан иззат талаб қилиш мақталган ва Аллоҳ таолодан ўзга билан иззат талаб қилиш мазаммат қилинган.\nИнсон ким бўлишидан қатъи назар, заифдир. Чунки Аллоҳ таоло уни заиф қилиб яратган.\n«Ва инсон заиф яратилгандир» (28-оят).\nИнсонни Аллоҳ таолонинг Ўзи яратган. У Зот Ўз бандасининг хусусиятларини яхши билади. Ушбу оятда Аллоҳ таоло инсоннинг заиф ҳолда яратилганини таъкидламоқда. Яратувчининг Ўзи инсонни «заиф яратилган», деб турганидан кейин, ким ҳам уни заиф эмас, дея оларди?\nШунинг учун ҳам инсон доимо иззатли бўлишни ва бунда кимнингдир ёрдамини истайди. Бошқача қилиб айтганда, ҳар бир инсон заифлиги туфайли хору зор бўлиб қолмаслик чорасини ахтариб яшайди. Ҳар бир инсоннинг заифлиги хору зорликка тортади. Шу билан бирга, унинг табиати иззатли бўлишни истайди.\nБу дунёда инсонга уни хорликдан ҳимоя қилиш воситаси бўлиб кўринадиган нарсалар кўпдир. Мисол учун, молу дунё, мансаб, кучли ва имконлиларга яқин бўлиш ва бошқалар.\nЛекин аслида мазкур нарсалар ҳақиқатда ҳам одамларни хору зорликдан сақлаб, иззат-икромга сазовор қила оладими? Бу саволга жавоб беришдан олдин Аллоҳ таоло бу дунёда жорий қилган сабабият қонунига бир назар ташлашимиз керак бўлади.\nҲар бир нарса ўзидан бошқа нарсага муҳтожлигини ҳаммамиз яхши биламиз. Ҳар бир одам ўзининг ва ўзига ўхшаган одамларнинг нимага муҳтожлигини ва нимага муҳтож эмаслигини ҳам яхши билади.\nБир нарсанинг ҳосил бўлиши учун эҳтиёжи бор нарсага сабаб дейилади. Мисол келтирадиган бўлсак, тўйиш учун таомга эҳтиёж бор. Тўйишнинг сабаби таомдир.\nЭҳтиёжи бор тарафни эса мусаббаб дейилади.\nДунёдаги барча нарсалар ўзидан бошқа нарсага сабаб бўлиши билан бирга, яна бошқа бирига мусаббаб ҳам бўлади. Яъни бир нарсага эҳтиёжи тушса, бошқа бир нарсанинг унга эҳтиёжи тушади.\nЯна ҳам тушунарлироқ бўлиши учун мисол келтирайлик. Бир одамнинг дунёга келишига ота-онаси сабаб бўлади. У эса боласининг дунёга келишига сабаб бўлади. Уруғ ўсимликнинг ўсишига сабаб бўлади. Ўсимлик уруғнинг пишишига сабаб бўлади. Қўйингки, бу дунёдаги ҳар бир нарса шунга ўхшаш бошқасига боғлиқ ва улар бир-бирларига сабабдир.\nАммо мазкур сабаблар чуқурроқ ўрганилса, уларнинг ҳаммаси бориб, бош сабабга – Аллоҳ таолонинг Ўзига тақалиши кузатилади.\nАгар тааммул ила ўйлаб кўрадиган бўлсак, бир нарса бошқасининг пайдо ёки йўқ бўлишига ёхуд ўзгаришига таъсир ўтказмаса, сабаб деб аталиши мумкин эмас. Бас, таъсир қилувчи сабаб экан, унинг таъсири доимий бўлиши керак. Агар таъсири йўқоладиган бўлса, сабаблиги ҳам қолмайди. Ана шу тарзда доимий такрорланиш оқибатида бизда «Фалон нарсанинг пистон нарсага таъсири бор. Бу нарса у нарсанинг сабабчиси» деган маънодаги тушунчалар пайдо бўлган.\nАммо бу ўша нарсаларнинг ўзида таъсир кучи бор, дегани эмас. Агар шундай бўлганида, мазкур нарсалар Аллоҳ таоло томонидан яратилганига шубҳа туғилар эди. Аслида, ҳақиқий таъсир қилувчи Аллоҳ таолонинг Ўзи. У Зот борлиқдаги нарсаларни таъсир учун восита қилиб қўйган, холос.\nАллоҳ таоло ёмғир ёғса, ўсимлик ўсишини ирода қилган. Булутлар жамланиб, маълум даражада намлик пайдо бўлганда, ёмғир ёғишини ирода қилган. Ота-онанинг қўшилишидан фарзанд туғилишини ирода қилган ва ҳоказо. Демак, барча таъсирлар Аллоҳ таолонинг иродаси билан бўлади.\nАллоҳ таоло бу дунёдаги барча нарсаларни халқ қилиб, уларни Ўзининг биру борлигига ва қавий-ю қодирлигига далолат қилиб қўйган. Шунингдек, У Зот бу дунёдаги Ўзи яратган нарсалар орасида сабабият қонунини жорий қилиб, яна бир бор Ўзининг биру борлигига ва қавий-ю қодирлигига далолат қилиб қўйган.\nМусулмон инсон бу дунёда Аллоҳ таолодан бошқанинг ҳақиқий таъсири йўқлигига жазм билан эътиқод қилиши лозим.\nБизга сабаб ва таъсир бўлиб кўринган нарсалар ҳақиқий таъсир ва сабаб эмас. Уларни «жўълий сабаб» – «Аллоҳ таоло томонидан қилинган сабаб» дейилади.\nИбн Атоуллоҳ Сакандарий раҳматуллоҳи алайҳи ўзининг ушбу ҳикматида Аллоҳ таолодан ўзга нарсаларнинг барчаси банда учун ҳақиқий иззатга сабаб бўла олмаслигини таъкидламоқда.\n«Фоний бўлмайдиган иззатинг бўлишини ирода қилсанг, фоний бўладиган иззат ила иззат талаб қилма».\nФоний бўлмайдиган иззат Аллоҳ таоло берадиган иззатдир. Чунки Аллоҳ таолонинг ёлғиз Ўзигина фоний бўлмайдиган Зотдир. Аллоҳ таолодан ўзгаларнинг барчасидан бўладиган иззат эса фоний иззатдир. Чунки Аллоҳ таолодан бошқа барча нарсаларнинг ўзи фонийдир.\nАллоҳ таоло билан иззатланиш У Зотнинг тоати ила беҳожат бўлиш, У Зотни улуғлаш, У Зотнинг ҳайбатини ҳис қилиш, У Зотга муҳаббатли бўлиш, У Зот ҳақида маърифат ҳосил қилиш, барча нарсаларда ва барча ҳолатларда У Зотга нисбатан одобли бўлиш, У Зотнинг ҳукмларидан рози бўлиш, У Зотга хузуъ ва хушуъда бўлиш, У Зотга хору зор бўлиш ила юзага чиқади.\nҚачон банда Аллоҳ таоло томонидан бўлган иззатга насибадор бўлса, фоний бўлмас иззатга сазовор бўлади. Бундай банда Аллоҳ таолонинг иззати ила У Зотдан бошқаларнинг барчасининг иззатидан беҳожат бўлади.\n«Ким иззат истаса, бас, барча иззат Аллоҳникидир» (10-оят).\nБошқа ҳеч ким ва ҳеч нарсанинг ҳузурида заррача иззат йўқ. Аллоҳнинг даргоҳидан бошқа жойда иззат излаганлар беҳуда ҳаракат қиладилар. Ким икки дунё иззатини топмоқчи бўлса, фақат Аллоҳ таолонинг айтганларини қилсин. Ҳа, фақат Аллоҳнинг йўлидан юрган инсонгина Унинг ҳузурига етади ва кўзлаган иззатини топади. Йўлнинг ярмида бошқа томонга ўтиб олса ҳам, адашиб кетади.\nАллоҳ таоло Мунафиқун сурасида марҳамат қилади:\n«Ҳолбуки, азизлик Аллоҳга, Унинг Расулига ва мўминларга хосдир» (8-оят).\nАллоҳ таолодан ўзга барча нарсаларнинг ўз зотларига оид ҳеч қандай қиймати ҳам, қудрати ҳам, ҳаттоки мавжудлиги ҳам йўқдир. Уларнинг барчасини Аллоҳ таоло вужудга келтиргандир, уларга нисбий қиймат бергандир. Мазкур нарсаларнинг барчаси Аллоҳ таолонинг яратган нарсаларидир ва У Зот уларни қандай истаса, шундай тасарруфини қиладир.\nБас, Аллоҳ таолонинг Ўзидан бошқа заррача ҳақиқий иззат бера оладиган зот, ёрдамчи, сақловчи, валий йўқдир.\nАллоҳ таоло Раъд сурасида марҳамат қилади:\n«...сен учун Аллоҳдан на бир дўст ва на бир сақловчи бўлмас» (37-оят).\n«Албатта, осмонлару ернинг подшоҳлиги Аллоҳники эканини ва сизларга Аллоҳдан ўзга ҳеч қандай дўст ҳам, ёрдамчи ҳам йўқлигини билмадингми?» (107-оят).\nАллоҳ таоло Зумар сурасида марҳамат қилади:\n«Аллоҳ Ўз бандасига кифоя эмасми?! Улар сени Ундан бошқалар билан қўрқитурлар. Кимни Аллоҳ залолатга кетказса, бас, унинг учун ҳидоят қилувчи йўқ» (36-оят).\nНабий соллаллоҳу алайҳи васаллам мушрикларни Аллоҳ таолонинг тавҳидига чақириб, уларнинг турли сохта худоларини айблаганларида, улар: «Муҳаммад худоларимизни сўкишдан тўхтамаса, унга албатта ёмонлик етади», деб у зот соллаллоҳу алайҳи васалламни қўрқитмоқчи бўлганлар. Ушбу оят ана шу муносабат ила нозил бўлган экан. Гарчи у хос сабаб билан нозил бўлган бўлса ҳам, маъноси умумийдир.\n«Аллоҳ Ўз бандасига кифоя эмасми?!»\nЭнг қудратли, ёлғиз Холиқ, ёлғиз Ҳомий, ёлғиз Розиқ бўлган Аллоҳнинг ваҳдониятига ишонган банда учун Аллоҳнинг Ўзи етарли эмасми? Аллоҳ у билан бўлганидан кейин у банда кимдан қўрқади? Кимдан хавфсирайди?\n«Улар сени Ундан бошқалар билан қўрқитурлар».\nАллоҳдан бошқанинг қўлидан нима келар эди? Аллоҳнинг ҳимоясида турган бандага улар қандай зарар етказа олар эдилар?\nКимнинг иззати Аллоҳ таоло ила юзага чиққан бўлса, уни ҳеч ким хор қилишга қодир бўлмайди. Бу борада баъзи машойихлар қуйидаги қиссани мисол қилиб келтирадилар:\n«Ҳорун Рашид ўзининг аччиғини чиқарган бир кишини қатл қилиш ниятида қирчанғи хачирга боғлаб қўйишни амр қилди. Ҳалиги одамга ҳеч нарса бўлмади. Шунда Ҳорун Рашид уни қамоққа солиб, устидан маҳкамлаб беркитишга амр қилди. Бир вақт қарасалар, ҳалиги одам боғда юрганмиш. Уни тутиб келиб, «Сени ким қамоқдан чиқарди?» деб сўрашди. «Мени боққа киритган қамоқдан чиқарди», деди у. «Сени ким боққа киритди?» дейилди. «Мени қамоқдан чиқарган боққа киритди», деди. Шунда Ҳорун Рашид гап нимада эканини англаб етди. Ўша одамни уловга миндириб, айлантириб юриб, «Ҳорун Аллоҳ иззатли қилган бир одамни хор қилмоқчи бўлган эди, қодир бўлмади!» дея жар чақиришга амр қилди».\nФоний бўладиган нарсадан иззат талаб қилиш Аллоҳ таолодан ўзгадан иззат сўрашдир. Ким улардан иззат талаб қилса, иззати ўлади ва хорлиги бардавом бўлади.\nАллоҳ таоло билан иззатли бўлган бандаларнинг энг зўрлари Набий соллаллоҳу алайҳи васаллам ва у зотнинг саҳобалари эдилар. Улар Аллоҳ таоло ўзларини Ислом билан азиз қилганини теран англаб етган ва бу иззат билан фахрланиб яшаган зотлар эдилар.\n– Душманлар билан тўқнашилганда ва вазият оғирлашганда Расулуллоҳ соллаллоҳу алайҳи васаллам Ғатафоннинг лашкарбошилари Уяйна ибн Ҳисн ва Ҳорис ибн Авфга элчи юбориб, агар одамлари билан қайтиб кетишса, Мадинадаги хурмозорнинг учдан бирини беришларини айтдилар.\nИкки томон сулҳ устида шартлаша бошлади. Аҳднома ёзилди, аммо гувоҳлар олдида тасдиқланмади. Расулуллоҳ соллаллоҳу алайҳи васаллам бу сулҳни тасдиқлашдан олдин Авс қабиласи бошлиғи Саъд ибн Муъоз ва Хазраж қабиласининг бошлиғи Саъд ибн Убода розияллоҳу анҳумоларга одам юбориб, бўлаётган ишдан хабар бердилар ва маслаҳат сўрадилар.\n«Эй Аллоҳнинг Расули, бу ишни ўзингиз ёқтириб, амалга оширмоқчимисиз ёки Аллоҳнинг сизга буюрган амри бўлиб, уни қилишимиз шартми? Ёхуд биз учун қилаётган ишингизми?» деб сўрашди улар.\n«Сизлар учун қилаётган ишимдир. Аллоҳга қасамки, бу ишни қилмас эдим, лекин кўрдимки, араблар сизни худди бир камондан ўққа тутаётгандек тўпланиб туришибди. Улар сизга қарши ҳар томондан ташланмоқдалар. Шунинг учун уларнинг шавкатини бир оз бўлса ҳам синдирмоқчи эдим», дедилар.\nСаъд ибн Муъоз розияллоҳу анҳу:\n«Эй Аллоҳнинг Расули, биз ҳам, улар ҳам Аллоҳга ширк келтириб, бут-санамларга ибодат қилиб юрардик. Аллоҳга ибодат қилиш тугул, ҳатто Уни танимас ҳам эдик. Ўшанда уларнинг Мадина меваларини меҳмондорчилик ёки савдо туфайли ейишдан бошқа умидлари йўқ эди. Энди Аллоҳ бизни Ислом ила азиз қилган, ҳидоятга бошлаган, сиз билан, Ислом билан эъзозлаган бир пайтда молу мулкимизни уларга берамизми?! Аллоҳга қасамки, бизга бунинг зарурати йўқ. Аллоҳга қасамки, Аллоҳнинг Ўзи биз билан улар орасида ҳукм чиқармагунича, уларга қиличдан бошқа нарсани бермаймиз», деди.\n«Майли, сенинг айтганинг бўлсин», дедилар.\nСаъд ибн Муъоз розияллоҳу анҳу аҳднома ёзилган саҳифани олиб, ундаги ёзувларни ўчирди. Сўнгра:\n«Бизга қарши уриниб кўрсинлар!» деди.\nТориқ ибн Шиҳобдан ривоят қилинади:\n«Умар ибн Хаттоб Шом томон чиқди. Биз билан Абу Убайда ибн Жарроҳ бор эди. Бир ҳовузнинг олдига келишди. Умар туясига миниб олган эди. У туядан тушди ва махсиларини ечиб, елкасига ташлаб олди. Сўнг туясини етаклаб, ҳовузга тушди. Шунда Абу Убайда:\n«Эй мўминларнинг амири! Сиз шундай қиласизми?! Махсиларингизни ечиб, елкангизга ташлаб олиб, туянгизни етаклаб ҳовузга тушасизми?! Ушбу диёр аҳли сизни бу ҳолда кўриб қолиши мени хурсанд қилмасди», деди.\n«Уфф! Эй Абу Убайда! Шуни сендан бошқа айтса бўлмасмиди?! Муҳаммад соллаллоҳу алайҳи васалламнинг умматларига бездирувчи иқоб қилиб қўярдим. Биз энг хору зор қавм бўлган эдик. Аллоҳ таоло бизни Ислом ила азиз қилди. Бас, қачон биз иззатни Аллоҳ таоло бизни азиз қилган нарсадан бошқа ила талаб қилсак, Аллоҳ таоло бизни хор қилади», деди Умар».\nБарча мўмин бандалар барча замонлар ва маконларда иззатни фақатгина Аллоҳ таолонинг Ўзидан сўрашлари керак. Бунга уларни Аллоҳ таолонинг Ўзи буюрган.\nАллоҳ таоло Оли Имрон сурасида марҳамат қилади:\n«Айтгин: «Аллоҳим! Барча подшоҳликнинг эгаси! Хоҳлаган кишингга подшоҳлик берурсан ва хоҳлаган кишингдан подшоҳликни тортиб олурсан, хоҳлаган кишингни азиз қилурсан, хоҳлаган кишингни хор қилурсан. Барча яхшилик Сенинг қўлингда. Албатта, Сен ҳар бир нарсага ўта қодирсан» (26-оят).\nУлкан ва битмас-туганмас ҳақиқатни ичига олган ёлвориш, дилдан чиқиши лозим бўлган дуо!\nАллоҳ субҳанаҳу ва таоло борлиқни Ўз тасарруфига олиб, тадбирини қилиб турувчи Зот эканини англаб етилганини баён қилувчи дуо!\nАллоҳ таолонинг ибодатга сазовор ягона Зот эканини, бутун борлиқ, мавжудот устида ягона қоим Зот эканини билувчи шахснинг дуоси!\nИнсонга тааллуқли ишлар бу дунёдаги ишларнинг фақат озгина улуши эканини англаб етган шахснинг дуоси! Бўйсуниш, мадад сўраш фақат Аллоҳнинг Ўзидан бўлиши зарурлигини тушуниб етган шахснинг дуоси!\n«Аллоҳим! Барча подшоҳликнинг эгаси!»\nАллоҳ таоло Ўзи ягона, У Зот ибодатга сазоворликда ҳам ягона ва бутун дунёнинг устидан қоим бўлишда ҳам ягона бўлганлигидан келиб чиқиб, «Барча подшоҳликнинг эгаси» бўлишда ҳам ягонадир. Аллоҳ дунё мулкига эгаликда ҳам ягонадир, Унинг шериги йўқдир. Шунинг учун ҳам\n«Хоҳлаган кишингга подшоҳлик берурсан ва хоҳлаган кишингдан подшоҳликни тортиб олурсан...»\nАгар дунёда Аллоҳдан бошқа бирор кимса бирор мулкка молик бўлса, унинг моликлиги қарзга олган одамнинг моликлигига ўхшайди. Ҳақиқий молик бўлган Аллоҳ таоло унга Ўзи ирода қилган ҳикмат бўйича вақтинчалик, арзимаган мулкни бериб қўйган бўлади. Бинобарин, хоҳлаган пайтида ундан мулкни тортиб олаверади. Мулкни вақтинчалик қарзга олган одам ҳақиқий Моликнинг шартига мувофиқ тасарруф қилса, бахт-саодатга эришади. Агар ҳақиқий Моликнинг шартига мувофиқ иш тутмаса, ўзидан кўраверсин.\n«Хоҳлаган кишингни азиз қилурсан, хоҳлаган кишингни хор қилурсан».\nБарча мулкнинг эгаси бўлганидан кейин Ўзи билади-да. Чиқарган ҳукмини суриштирадиган зот йўқ. Нима ҳукмни ирода қилса, ўша ҳукмни чиқаради.\n«Барча яхшилик Сенинг қўлингда».\n«Бу яхшиликларни хоҳлаган кишингга берасан, хоҳламаган кишингга бермайсан».\n«Албатта, Сен ҳар бир нарсага ўта қодирсан».\n«Сенинг қудратингнинг чегараси йўқ. Нимани хоҳласанг, шуни қиласан. Айни чоғда Сен фақат башарнинг ишини эмас, балки ундан бошқа ишларнинг ҳам тадбирини қиласан».\nАллоҳ таоло барчаларимизни фоний бўлмайдиган иззатга сазовор қилсин! Фоний бўлувчи иззат ила иззат талаб қилмасликни насиб этсин!\n16:58 / 16.08.2017 4853\nҲақиқий тойй – яқинлаштириш\n20:42 / 16.08.2017 2379\nАҳли сунна вал жамоа мазҳаби уламолари таърифида .Аллоҳ таоло одамлар ва ҳайвонлардан иборат Ўз махлуқотларига берган ва улар манфаат олган дунёвий ва ухровий давоми...\n3469 15:43 / 13.09.2017\nХулқ инсонларга зийнат берадиган либосдур\nБу дунёга келган инсонларнинг барчаси бирбирлари билан муомала қилмасдан иложи йўқ. Одамларнинг бирбирлари билан қиладиган муомалалари худди меҳмонга қиладиган давоми...\n2743 17:26 / 20.01.2018\nҒийбатнинг ҳаромлиги ҳақида (8-қисм)\nОят. Аллоҳ таоло айтади .Ҳар бир қасамхўр, пасткаш, одамларни айбловчи, чақимчилик қилиб юрувчига итоат қилма,1Мазкур оят одамларни айблаш, ғийбат қилишнинг ярамас давоми...\n2584 14:17 / 20.03.2018\nАллоҳга орзу қилаётган нарсаси учун ибодат қилинмайди (1-қисм)\nКим У Зотга Ундан орзу қилаётган нарсаси учун ёки уқубат келишини тоати ила ўзидан даф қилиш учун ибодат қилса, У Зотнинг сифатлари ҳаққини адо қилмаган давоми...\n3113 19:07 / 11.02.2018\n509 06:00 / 14 апрель\n570 12:16 / 13 апрель\n57554 11:58 / 10.10.2018\n71325 11:56 / 10.10.2018\n2006 14:48 / 30 март